title: Rozhodnutie Rady (EÚ) 2020/509 z 3. apríla 2020 o existencii nadmerného deficitu v Rumunsku

text:
                  8.4.2020

                  SK

                  Úradný vestník Európskej únie

                  L 110/58

         ROZHODNUTIE RADY (EÚ) 2020/509
         z 3. apríla 2020
         o existencii nadmerného deficitu v Rumunsku
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 126 ods. 6,
         so zreteľom na návrh Európskej komisie,
         so zreteľom na pripomienky Rumunska,
         keďže:

                     (1)

                     Podľa článku 126 Zmluvy o fungovaní Európskej únie (ďalej len „ZFEÚ“) sa členské štáty majú vyhýbať nadmernému deficitu verejných financií.

                     (2)

                     Pakt stability a rastu vychádza z cieľa používania zdravých verejných financií, ktoré sú prostriedkom na posilňovanie podmienok pre cenovú stabilitu a silný udržateľný rast, ktorý smeruje k vytváraniu pracovných miest.

                     (3)

                     V postupe pri nadmernom deficite (EDP) podľa článku 126 ZFEÚ, bližšie stanovenom v nariadení Rady (ES) č. 1467/97 (1) (ktorý je súčasťou Paktu stability a rastu), sa stanovuje prijatie rozhodnutia o existencii nadmerného deficitu. V protokole č. 12 o postupe pri nadmernom deficite, ktorý je pripojený k Zmluve o Európskej únii a ZFEÚ, sa stanovujú ďalšie ustanovenia týkajúce sa vykonávania postupu pri nadmernom deficite. V nariadení Rady (ES) č. 479/2009 (2) sa stanovujú podrobné pravidlá a definície na uplatňovanie uvedených ustanovení.

                     (4)

                     V článku 126 ods. 5 ZFEÚ sa vyžaduje od Komisie, aby v prípade, keď sa domnieva, že v členskom štáte existuje alebo sa môže vyskytnúť nadmerný deficit, predložila dotknutému členskému štátu stanovisko a v tomto zmysle informovala Radu. Po tom, ako Komisia zohľadnila svoju správu prijatú na základe článku 126 ods. 3 ZFEÚ, a so zreteľom na stanovisko Hospodárskeho a sociálneho výboru prijatého na základe článku 126 ods. 4 ZFEÚ, Komisia dospela k záveru, že v Rumunsku existuje nadmerný deficit. Komisia preto 4. marca 2020 adresovala Rumunsku na uvedený účel stanovisko a v tomto zmysle informovala Radu (3).

                     (5)

                     V článku 126 ods. 6 ZFEÚ sa uvádza, že Rada má zvážiť akékoľvek pripomienky, ktoré príslušný členský štát prípadne predloží, pred tým, ako po celkovom zhodnotení rozhodne, či existuje nadmerný deficit. V prípade Rumunska toto celkové zhodnotenie vedie k nasledujúcim záverom.

                     (6)

                     Podľa údajov, ktoré rumunské orgány oznámili 30. septembra 2019 a ktoré následne overil Eurostat, dosiahol deficit verejných financií v Rumunsku v roku 2018 výšku 3 % hrubého domáceho produktu (ďalej len „HDP“), zatiaľ čo verejný dlh sa nachádzal na úrovni 35 % HDP. Uvedené pomery sa so zreteľom na revidované údaje o HDP oznámené rumunským národným štatistickým úradom po uverejnení tlačovej správy Eurostatu mierne zmenili, pričom deficit v roku 2018 predstavoval 2,9 % HDP a dlh bol na úrovni 34,7 % HDP. V oznámení sa na rok 2019 uviedol plánovaný deficit verejných financií vo výške 2,8 % HDP.

                     (7)

                     Vláda 10. decembra 2019 prijala fiškálno-rozpočtovú stratégiu na roky 2020 až 2022 (ďalej len „fiškálna stratégia“) obsahujúcu cieľový deficit verejných financií vo výške 3,8 % HDP v roku 2019. To je výrazne nad referenčnou hodnotou 3 % HDP stanovenou v ZFEÚ. Prekročenie referenčnej hodnoty v roku 2019 rovnako nepredstavuje výnimku na účely ZFEÚ a Paktu stability a rastu, keďže nevyplýva ani z neobvyklej udalosti, ani z prudkého hospodárskeho poklesu. V prognóze Komisie zo zimy 2020 sa v roku 2019 predpokladá rast reálneho HDP vo výške 3,9 % a v roku 2020 vo výške 3,8 %, zatiaľ čo produkčná medzera by sa mala nachádzať na hodnotách okolo nuly. V roku 2019 predstavovali jednorazové položky 0,1 % HDP a boli spôsobené refundáciou environmentálnej kolkovej dane z automobilov. Plánované prekročenie referenčnej hodnoty ZFEÚ nie je na účely ZFEÚ alebo Paktu stability a rastu dočasné. V prognóze útvarov Komisie zo zimy 2020, ktorá bola rozšírená o fiškálne premenné, sa v roku 2019 predpokladá deficit verejných financií vo výške 4 % HDP, v roku 2020 vo výške 4,9 % a v roku 2021 vo výške 6,9 %. Predpokladané zvýšenie deficitu je spôsobené najmä výrazným zvyšovaním dôchodkov. Vláda vo fiškálnej stratégii takisto predpokladá, že deficit verejných financií zostane v rokoch 2020 a 2021 nad referenčnou hodnotou ZFEÚ a predpokladá, že deficit bude v roku 2020 na úrovni 3,6 % HDP a v roku 2021 na úrovni 3,4 %. Kritérium deficitu stanovené v ZFEÚ nie je preto prima facie splnené.

                     (8)

                     Verejný dlh Rumunska v roku 2018 predstavoval 34,7 % HDP. Vo fiškálnej stratégii ako aj v prognóze Komisie zo zimy 2020, ktorá bola rozšírená o fiškálne premenné, sa predpokladá, že verejný dlh sa bude do roku 2021 zvyšovať, ale zostane pod referenčnou hodnotou stanovenou v ZFEÚ. Podľa fiškálnej stratégie sa predpokladá, že verejný dlh sa v roku 2021 zvýši až na 37,8 % HDP. Komisia predpokladá v roku 2021 výraznejšie zvýšenie na 41,9 % HDP. Kritérium dlhu podľa ZFEÚ je preto splnené.

                     (9)

                     Komisia v súlade s požiadavkami článku 126 ods. 3 ZFEÚ analyzovala aj všetky závažné faktory vo svojej správe podľa článku 126 ods. 3 ZFEÚ. Ako sa stanovuje v článku 2 ods. 4 nariadenia (ES) č. 1467/97, vždy, keď pomer dlhu verejnej správy k HDP nie je vyšší ako referenčná hodnota, závažné faktory sa majú zohľadniť v postupoch vedúcich k rozhodnutiu o existencii nadmerného deficitu. Pri posudzovaní dodržiavania kritéria deficitu zo strany Rumunska sa zohľadnili uvedené závažné faktory, a to najmä nedostatok účinných opatrení od roku 2017 v reakcii na odporúčania Rady na základe postupu pri značnej odchýlke, obmedzený pokrok Rumunska v oblasti uskutočňovania štrukturálnych reforiem a vysoké riziká ohrozujúce fiškálnu udržateľnosť v Rumunsku v strednodobom a dlhodobom horizonte. Uvedené faktory však nemenia záver, že kritérium deficitu podľa ZFEÚ nie je splnené,

               PRIJALA TOTO ROZHODNUTIE:

            Článok 1
            Z celkového zhodnotenia vyplýva, že v Rumunsku existuje nadmerný deficit z dôvodu nedodržania kritéria deficitu.

            Článok 2
            Toto rozhodnutie je určené Rumunsku.

            V Bruseli 3. apríla 2020

                  Za Radu

                  predseda

               G. GRLIĆ RADMAN

            (1)  Nariadenie Rady (ES) č. 1467/97 zo 7. júla 1997 o urýchľovaní a objasňovaní vykonania postupu pri nadmernom schodku (Ú. v. ES L 209, 2.8.1997, s. 6).

            (2)  Nariadenie Rady (ES) č. 479/2009 z 25. mája 2009 o uplatňovaní Protokolu o postupe pri nadmernom schodku, ktorý tvorí prílohu Zmluvy o založení Európskeho spoločenstva (Ú. v. EÚ L 145, 10.6.2009, s. 1).

            (3)  Všetky dokumenty súvisiace s postupom pri nadmernom deficite pre Rumunsko možno nájsť na adrese: https://ec.europa.eu/info/business-economy-euro/economic-and-fiscal-policy-coordination/eu-economic-governance-monitoring-prevention-correction/stability-and-growth-pact/corrective-arm-excessive-deficit-procedure/ongoing-excessive-deficit-procedures/romania_en


title: Rozhodnutie Rady (SZBP) 2020/513 zo 7. apríla 2020, ktorým sa mení rozhodnutie (SZBP) 2017/1869 o poradnej misii Európskej únie na podporu reformy sektora bezpečnosti v Iraku (EUAM Iraq)

text:
                  8.4.2020

                  SK

                  Úradný vestník Európskej únie

                  L 113/38

         ROZHODNUTIE RADY (SZBP) 2020/513
         zo 7. apríla 2020,
         ktorým sa mení rozhodnutie (SZBP) 2017/1869 o poradnej misii Európskej únie na podporu reformy sektora bezpečnosti v Iraku (EUAM Iraq)
         RADA EURÓPSKEJ ÚNIE,
         so zreteľom na Zmluvu o Európskej únii, a najmä na jej článok 42 ods. 4 a článok 43 ods. 2,
         so zreteľom na návrh vysokého predstaviteľa Únie pre zahraničné veci a bezpečnostnú politiku,
         keďže:

                     (1)

                     Rada prijala 16. októbra 2017 rozhodnutie (SZBP) 2017/1869 (1), ktorým sa zriaďuje poradná misia Európskej únie na podporu reformy sektora bezpečnosti v Iraku (EUAM Iraq).

                     (2)

                     Rada prijala 15. októbra 2018 rozhodnutie (SZBP) 2018/1545 (2), ktorým zmenila mandát misie EUAM Iraq a predĺžila ju do 17. apríla 2020.

                     (3)

                     Politický a bezpečnostný výbor (ďalej len „PBV“) odporučil v nadväznosti na strategické preskúmanie misie EUAM Iraq zmeniť a predĺžiť mandát misie EUAM Iraq do 30. apríla 2022.

                     (4)

                     Rozhodnutie (SZBP) 2017/1869 by sa preto malo zodpovedajúcim spôsobom zmeniť.

                     (5)

                     Misia EUAM Iraq by mala mať projektovú skupinu na určovanie a vykonávanie projektov. Misia EUAM Iraq by podľa potreby mala koordinovať a uľahčovať projekty, ktoré na vlastnú zodpovednosť vykonávajú členské štáty a tretie štáty v oblastiach súvisiacich s misiou EUAM Iraq a na podporu jej cieľov, a mala by v tejto súvislosti poskytovať poradenstvo.

                     (6)

                     Misia EUAM Iraq sa uskutoční v situácii, ktorá sa môže zhoršiť a mohla by brániť dosahovaniu cieľov vonkajšej činnosti Únie uvedených v článku 21 zmluvy,

               PRIJALA TOTO ROZHODNUTIE:

            Článok 1
            Rozhodnutie (SZBP) 2017/1869 sa mení takto:

                        1.

                        Články 2 a 3 sa nahrádzajú takto:

                           „Článok 2

                           Ciele
                           Strategickými cieľmi misie EUAM Iraq sú:

                                       1.

                                       poskytovať poradenstvo a odborné znalosti irackým orgánom na strategickej úrovni s cieľom identifikovať a vymedziť požiadavky na jednotné vykonávanie civilných aspektov reformy sektoru bezpečnosti v rámci irackej národnej bezpečnostnej stratégie a súvisiacich plánov;

                                       2.

                                       analyzovať, posudzovať a identifikovať príležitosti pre budúcu angažovanosť Únie pri podpore potrieb civilných aspektov reformy sektora bezpečnosti na celoštátnej, regionálnej a provinčnej úrovni;

                                       3.

                                       poskytovať informácie a podporu v oblasti plánovania a vykonávania na úrovni Únie a členských štátov; a

                                       4.

                                       pomáhať delegácii Únie pri koordinácii podpory zo strany Únie a členských štátov v oblasti civilných aspektov reformy sektora bezpečnosti a zabezpečovať jednotnosť činnosti Únie.

                           Článok 3
                           Úlohy
                           Na splnenie cieľov stanovených v článku 2 misia EUAM Iraq plní potrebné úlohy v súlade s jej dokumentmi plánovania.“

                        2.

                        V článku 14 sa prvý odsek nahrádza takto:

                           „1.   Finančná referenčná suma určená na pokrytie výdavkov spojených s misiou EUAM Iraq v období od 16. októbra 2017 do 17. októbra 2018 predstavuje 17 300 000 EUR.
                           Finančná referenčná suma určená na pokrytie výdavkov spojených s misiou EUAM Iraq v období od 18. októbra 2018 do 17. apríla 2020 predstavuje 64 800 000 EUR.
                           Finančná referenčná suma určená na pokrytie výdavkov spojených s misiou EUAM Iraq v období od 18. apríla 2020 do 30. apríla 2022 predstavuje 79 500 000 EUR.
                           O výške finančnej referenčnej sumy na akékoľvek nasledujúce obdobie rozhodne Rada.“

                        3.

                        Vkladá sa tento článok:

                           „Článok 14a

                           Projektová skupina

                              1.   Misia EUAM Iraq má projektovú skupinu na určovanie a vykonávanie projektov. Misia EUAM Iraq podľa potreby koordinuje a uľahčuje projekty, ktoré na vlastnú zodpovednosť a s náležitým ohľadom na inštitucionálny rámec Únie vykonávajú členské štáty a tretie štáty v oblastiach súvisiacich s misiou EUAM Iraq a na podporu jej cieľov, a poskytuje v tejto súvislosti poradenstvo.

                              2.   Misia EUAM Iraq je oprávnená použiť finančné príspevky členských štátov alebo tretích štátov na vykonávanie určených projektov, ktoré konzistentne dopĺňajú ostatné činnosti misie EUAM Iraq v prípade, že projekt:

                                          a)

                                          je uvedený vo finančnom výkaze k tomuto rozhodnutiu; alebo

                                          b)

                                          sa do tohto finančného výkazu zahrnie v priebehu misie EUAM Iraq prostredníctvom zmeny na žiadosť vedúceho misie.

                                    Misia EUAM Iraq uzavrie s týmito štátmi dohodu, ktorá zahŕňa najmä osobitné postupy vybavovania sťažností tretích strán týkajúcich sa škôd vzniknutých v dôsledku konania misie EUAM Iraq alebo opomenutia konania z jej strany v súvislosti s využívaním finančných prostriedkov, ktoré tieto štáty poskytli. Prispievajúce štáty nesmú v žiadnom prípade brať Úniu alebo vysokého predstaviteľa na zodpovednosť za konanie misie EUAM Iraq alebo opomenutie konania z jej strany v súvislosti s využívaním finančných prostriedkov, ktoré tieto štáty poskytli.

                              3.   Finančné príspevky tretích štátov na projektovú skupinu podliehajú súhlasu PBV.“

                        4.

                        V článku 17 sa druhá veta nahrádza takto:
                        „Uplatňuje sa do 30. apríla 2022.“

            Článok 2
            Toto rozhodnutie nadobúda účinnosť dňom jeho prijatia.

            V Bruseli 7. apríla 2020

                  Za Radu

                  Predseda

               G. GRLIĆ RADMAN

            (1)  Rozhodnutie Rady (SZBP) 2017/1869 zo 16. októbra 2017 o poradnej misii Európskej únie na podporu reformy sektora bezpečnosti v Iraku (EUAM Iraq) (Ú. v. EÚ L 266, 17.10.2017, s. 12).

            (2)  Rozhodnutie Rady (SZBP) 2018/1545 z 15. októbra 2018, ktorým sa mení rozhodnutie (SZBP) 2017/1869 o poradnej misii Európskej únie na podporu reformy sektora bezpečnosti v Iraku (EUAM Iraq) (Ú. v. EÚ L 259, 16.10.2018, s. 31).


title: Rozhodnutie Komisie z 25. marca 2020 o usmerneniach pre správu aktív spoločného rezervného fondu 2020/C 131/03

text:
                  22.4.2020

                  SK

                  Úradný vestník Európskej únie

                  C 131/3

         ROZHODNUTIE KOMISIE
         z 25. februára 2020
         o usmerneniach pre správu aktív spoločného rezervného fondu
         (2020/C 131/03)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na Zmluvu o založení Európskeho spoločenstva pre atómovú energiu,
         so zreteľom na nariadenie Európskeho parlamentu a Rady (EÚ, Euratom) 2018/1046 z 18. júla 2018 o rozpočtových pravidlách, ktoré sa vzťahujú na všeobecný rozpočet Únie, o zmene nariadení (EÚ) č. 1296/2013, (EÚ) č. 1301/2013, (EÚ) č. 1303/2013, (EÚ) č. 1304/2013, (EÚ) č. 1309/2013, (EÚ) č. 1316/2013, (EÚ) č. 223/2014, (EÚ) č. 283/2014 a rozhodnutia č. 541/2014/EÚ a o zrušení nariadenia (EÚ, Euratom) č. 966/2012 (1), a najmä na jeho článok 213 ods. 5,
         po porade s účtovníkom Komisie,
         keďže:

                     (1)

                     Použitie finančných nástrojov, rozpočtových záruk a finančnej pomoci umožňuje účinné a efektívne využívanie rozpočtových zdrojov Únie. Je preto potrebné financovať záručné fondy, aby bolo v prípade potreby možné mobilizovať značný objem platobných rozpočtových prostriedkov.

                     (2)

                     Komisia spravuje v súlade s nariadením Európskeho parlamentu a Rady (EÚ) 2015/1017 (2) a nariadením Európskeho parlamentu a Rady (EÚ) 2017/1601 (3) aktíva záručného fondu Európskeho fondu pre strategické investície a záručného fondu Európskeho fondu pre trvalo udržateľný rozvoj. Európska investičná banka (EIB) spravuje v súlade s nariadením Rady (ES, Euratom) č. 480/2009 (4) aktíva Garančného fondu pre vonkajšie opatrenia.

                     (3)

                     Komisia navrhuje zaviesť od dátumu začatia uplatňovania viacročného finančného rámca na obdobie po roku 2020 dve nové komplexné rozpočtové záruky: záruku v rámci InvestEU v rámci čiastočnej spoločnej dohody spoluzákonodarcov o návrhu nariadenia Európskeho parlamentu a Rady, ktorým sa zriaďuje Program InvestEU (5), a záruku pre vonkajšiu činnosť návrhom nariadenia Európskeho parlamentu a Rady, ktorým sa zriaďuje Nástroj susedstva a rozvojovej a medzinárodnej spolupráce (NDICI) (6). V súlade s článkom 9 ods. 1 čiastočnej spoločnej dohody spoluzákonodarcov o návrhu nariadenia Európskeho parlamentu a Rady, ktorým sa zriaďuje Program InvestEU, sa rezervy na záruku v rámci InvestEU môžu okrem iného financovať prostredníctvom príspevkov členských štátov. Záruka pre vonkajšiu činnosť na podporu operácií krytých rozpočtovými zárukami, makrofinančnou pomocou a pôžičkami tretím krajinám na základe rozhodnutia Rady 77/270/Euratom (7) by mala vychádzať z existujúcej záruky EFSD a Garančného fondu pre vonkajšie opatrenia. Zostatok čistých aktív k 31. decembru 2020 v záručnom fonde EFSD a Garančnom fonde pre vonkajšie opatrenia by sa mal presunúť do spoločného rezervného fondu.

                     (4)

                     Rezervy vytvorené na krytie finančných záväzkov vyplývajúcich z finančných nástrojov, rozpočtových záruk alebo finančnej pomoci by sa mali držať v spoločnom rezervnom fonde. V súlade s článkom 211 ods. 4 a článkom 212 ods. 1 nariadenia (EÚ, Euratom) 2018/1046 (ďalej len „nariadenie o rozpočtových pravidlách“) by mal byť spoločný rezervný fond tvorený týmito zdrojmi: príspevky zo všeobecného rozpočtu Únie v súlade s platnými nariadeniami, a najmä nariadením, ktorým sa určí viacročný finančný rámec, a po preskúmaní možností prerozdelenia; výnosy z investovania zdrojov vedených v spoločnom rezervnom fonde; sumy vymožené od dlžníkov v omeškaní v súlade s postupom vymáhania stanoveným v dohode o záruke alebo úvere; príjmy a všetky ostatné platby prijaté Úniou v súlade s dohodou o záruke alebo úvere; prípadne hotovostné príspevky členských štátov a tretích strán na finančné nástroje, rozpočtové záruky alebo finančnú pomoc Únie.

                     (5)

                     Zdroje spoločného rezervného fondu by sa mali alokovať do zložiek zodpovedajúcich každému z prispievajúcich nástrojov. Správa finančných prostriedkov podkladových zložiek ako jednej veľkej skupiny aktív predstavuje niekoľko výhod. Zaisťuje prevádzkové úspory z rozsahu v rámci správy aktív. Umožňuje dosiahnuť širšie výhody súvisiace s diverzifikáciou aktív a prináša so sebou potrebu držať menej hotovosti a hotovostných ekvivalentov v súlade s efektívnou mierou tvorby rezerv, ktorá sa uvádza v článku 213 nariadenia o rozpočtových pravidlách.

                     (6)

                     Pravidlami, ktoré sa vzťahujú na tvorbu rezerv a spoločný rezervný fond, by sa mal zaistiť spoľahlivý rámec vnútornej kontroly, aby sa dosiahlo efektívne a účinné využívanie rozpočtových zdrojov EÚ a zabezpečilo efektívne riadenie a distribúcia finančných prostriedkov.

                     (7)

                     Usmerneniami pre správu aktív spoločného rezervného fondu by sa mala zabezpečiť likvidita potrebná na úplné a okamžité plnenie všetkých požadovaných tokov zo spoločného rezervného fondu, ako je plnenie výziev na uplatnenie záruky, ako aj zachovanie kapitálu počas investičného horizontu fondu na vysokej úrovni spoľahlivosti. Aktíva by mal spravovať finančný správca na základe investičnej stratégie, ktorá je vyjadrená vo forme strategickej alokácie aktív zohľadňujúcej investičné ciele a toleranciu rizika. Investičná stratégia by sa mala premietnuť do strategickej referenčnej hodnoty („referenčná hodnota“). Referenčná hodnota by sa mala stanoviť v súlade s osvedčenými odvetvovými postupmi.

                     (8)

                     V záujme zvýšenia očakávaných výnosov by sa v rámci určitých limitov mala povoliť odchýlka od referenčnej hodnoty, pokiaľ ide o alokáciu aktív a/alebo charakteristiky rizika portfólia. Je však samozrejmé, že podstatné zmeny trhových podmienok alebo iné faktory, ktoré ovplyvňujú investičné prostredie, môžu viesť k odchýlkam od očakávaných hodnôt portfólia.

                     (9)

                     Správa aktív by sa mala vykonávať využitím investičného univerza, ktoré zaisťuje primeranú rovnováhu medzi rizikom a výnosmi a potrebnú likviditu portfólia. Deriváty by sa nemali používať na špekulatívne účely. Kritériá pre výber aktív by mali v plnej miere zohľadňovať ciele Komisie zamerané na posilnenie rámca udržateľného financovania a sociálnej spravodlivosti. Investičné praktiky v environmentálnej, sociálnej a správnej oblasti (ESG), s osobitným odkazom na oznámenie Komisie o európskej zelenej dohode (8), sa stávajú čoraz dôležitejšími a Komisia by mala ísť v tejto oblasti príkladom.

                     (10)

                     Podľa článku 212 a článku 213 ods. 2 druhého pododseku nariadenia o rozpočtových pravidlách by mal finančný správca v súlade s pravidlami obozretnosti a po zohľadnení prognóz platieb, ktoré poskytli povoľujúce útvary pre finančné nástroje, rozpočtové záruky alebo finančnú pomoc, viesť minimálnu časť zdrojov fondu v hotovosti alebo hotovostných ekvivalentoch („vankúš likvidity“).

                     (11)

                     Prijatie a vykonávanie investičnej stratégie by malo podliehať štruktúre riadenia, ktorá zaistí nezávislosť funkcie riadenia rizík. Je potrebné jasne vymedziť úlohy finančného správcu a účtovníka, ako aj úlohy útvarov Komisie, ktoré vykonávajú finančné nástroje, rozpočtové záruky alebo finančnú pomoc súvisiace s rôznymi zložkami spoločného rezervného fondu a ktorých zamestnanci boli poverení vykonávaním súvisiacich úloh delegovaných na povoľujúceho úradníka (ďalej len „povoľujúce útvary“).

                     (12)

                     Finančný správca by mal dohliadať na vykonávanie investičnej stratégie v súlade s pravidlami a postupmi, ktoré stanoví účtovník, s pravidlami obozretnosti a so zásadami správneho finančného riadenia. Podľa článku 213 ods. 3 nariadenia o rozpočtových pravidlách má finančný správca takisto vypočítať efektívnu mieru tvorby rezerv a v súlade s článkom 214 uvedeného nariadenia má každý rok predložiť Európskemu parlamentu a Rade správu o spoločnom rezervnom fonde.

                     (13)

                     Komisia predložila na základe nezávislého hodnotenia, ako sa uvádza v článku 212 nariadenia o rozpočtových pravidlách, oznámenie (9) Európskemu parlamentu a Rade. V oznámení sa potvrdzuje, že finančnú správu aktív spoločného rezervného fondu má vykonávať Komisia.

                     (14)

                     Finančný správca by nemal vykonávať nezlučiteľné povinnosti podľa nariadenia o rozpočtových pravidlách, t. j. jeho povinnosti by nemali súvisieť s povinnosťami povoľujúcich útvarov pre prispievajúce nástroje, ani povinnosťami účtovníka.

                     (15)

                     Generálne riaditeľstvo pre rozpočet nadobudlo skúsenosti s riadením viacerých investičných portfólií a má zavedený vhodný rámec pre riadenie a interné pravidlá schopné zabezpečiť efektívnu finančnú správu aktív spoločného rezervného fondu. Rovnaké úlohy vykonávalo do 31. decembra 2019 Generálne riaditeľstvo pre hospodárske a finančné záležitosti (ďalej len „GR ECFIN“). V súlade s rozhodnutím predsedníčky Komisie z 1. decembra 2019 o organizácii povinností členov Komisie [P(2019) 1] sa riaditeľstvo L „Pokladnica a finančné operácie“ GR ECFIN presúva z GR ECFIN do Generálneho riaditeľstva pre rozpočet s výnimkou tímu, ktorý pracuje na prehlbovaní hospodárskej a menovej únie a ktorý zostáva v GR ECFIN. Je preto potrebné jasne vymedziť úlohu finančného správcu v rámci Komisie a delegovať povinnosti a úlohy finančného správcu na generálneho riaditeľa pre rozpočet.

                     (16)

                     V súlade s článkom 212 ods. 3 nariadenia o rozpočtových pravidlách účtovník stanoví postupy, ktoré sa majú uplatňovať na príjmové a výdavkové operácie a po dohode s finančným správcom na aktíva a záväzky súvisiace so spoločným rezervným fondom.

                     (17)

                     Povoľujúce útvary pre finančné nástroje, rozpočtové záruky alebo finančnú pomoc by mali aktívne monitorovať finančné záväzky, za ktoré sú zodpovedné, a každý rok, alebo v prípade podstatných zmien bezodkladne, informovať finančného správcu o vývoji.

                     (18)

                     Komisia by mala určiť spôsob, akým si má finančný správca, účtovník a povoľujúce útvary plniť svoje úlohy a povinnosti stanovené v tomto rozhodnutí a mala by stanoviť fungovanie riadiacej štruktúry spoločného rezervného fondu. Ďalšie pravidlá, ktoré sú potrebné na uplatňovanie tohto rozhodnutia, by sa mali stanoviť interným administratívnym aktom a dohodou o úrovni poskytovaných služieb medzi finančným správcom a povoľujúcimi útvarmi.

                     (19)

                     Zdroje existujúceho Európskeho fondu pre strategické investície a Európskeho fondu pre trvalo udržateľný rozvoj, pre ktoré už existovali príslušné záručné fondy, by sa mali zahrnúť do dvoch zložiek spoločného rezervného fondu. Je preto potrebné zrušiť príslušné usmernenia pre správu aktív týkajúce sa týchto záručných fondov.

                     (20)

                     V súlade s článkom 282 ods. 3 písm. g) nariadenia o rozpočtových pravidlách sa ustanovenia o vytvorení spoločného rezervného fondu uplatňujú od dátumu začatia uplatňovania viacročného finančného rámca po roku 2020. Toto rozhodnutie by sa preto malo uplatňovať od rovnakého dátumu,

               ROZHODLA TAKTO:

            Článok 1
            Aktíva a prispievajúce nástroje spoločného rezervného fondu

               1.   So zreteľom na článok 211 ods. 4 a článok 212 ods. 1 nariadenia o rozpočtových pravidlách sa v spoločnom rezervnom fonde vedú najmä rezervy nasledujúcich prispievajúcich nástrojov stanovených v legislatívnych aktoch, ktorými sa zavádzajú tieto rozpočtové záruky a finančná pomoc:

                           a)

                           záruka Európskeho fondu pre strategické investície;

                           b)

                           záruka Európskeho fondu pre trvalo udržateľný rozvoj a Garančný fond pre vonkajšie opatrenia.

               2.   V spoločnom rezervnom fonde sa takisto nachádzajú rezervy ďalších prispievajúcich nástrojov za predpokladu nadobudnutia účinnosti príslušných ustanovení navrhovaných právnych aktov, ktorými sa stanovujú súvisiace rozpočtové záruky, finančné nástroje a finančná pomoc.

               3.   Okrem toho možno so zreteľom na článok 279 ods. 3 nariadenia o rozpočtových pravidlách presunúť do spoločného rezervného fondu rezervy ďalších prispievajúcich nástrojov, a to v hotovosti alebo ako vlastnícke právo k oprávneným finančným aktívam, najmä:

                           a)

                           existujúce finančné nástroje s veľkým zostávajúcim portfóliom aktív s rovnakým investičným univerzom ako spoločný rezervný fond, ako sa stanovuje v článku 8 tohto nariadenia, ak je to v súlade s článkom 279 ods. 3 nariadenia o rozpočtových pravidlách;

                           b)

                           iné nástroje politiky Komisie, ktoré získali veľké zostávajúce portfóliá aktív s rovnakým investičným univerzom ako spoločný rezervný fond, ako sa vymedzuje v článku 8;

                           c)

                           členské štáty, ktoré žiadajú o riadenie možného príspevku z fondov v rámci zdieľaného riadenia zdrojov, ako sa stanovuje na účely zložky v zodpovednosti členských štátov v rámci Programu InvestEU.

               4.   Presun ďalších rezerv do spoločného rezervného fondu, ktorý sa uvádza v odseku 3, musí povoľujúci útvar vopred oznámiť finančnému správcovi a povoľujúci útvar a finančný správca sa na ňom musia vopred dohodnúť.

               5.   Pokiaľ ide o akékoľvek existujúce záväzky mimo spoločného rezervného fondu, aj naďalej sa v zmysle článku 279 ods. 3 nariadenia o rozpočtových pravidlách uplatňujú už dohodnuté usmernenia a pokyny pre správu aktív.

            Článok 2
            Všeobecný cieľ správy spoločného rezervného fondu

               1.   Spoločný rezervný fond sa spravuje tak, aby sa zabezpečila likvidita potrebná na úplné a okamžité pokrytie všetkých požadovaných tokov zo spoločného rezervného fondu a výziev na uplatnenie záruky a zachoval kapitál počas investičného horizontu fondu na vysokej úrovni spoľahlivosti.

               2.   V záujme dosiahnutia všeobecného cieľa stanoveného v odseku 1 finančný správca spoločného rezervného fondu spravuje aktíva v súlade s pravidlami obozretnosti a so zásadami správneho finančného riadenia, ako aj v súlade s pravidlami a postupmi stanovenými účtovníkom Komisie.

               3.   Portfólio spoločného rezervného fondu sa vytvorí tak, aby sa zabezpečila vysoká miera diverzifikácie medzi oprávnenými triedami aktív, geografickými oblasťami, emitentmi a splatnosťami s cieľom vhodne riadiť výkyvy hodnoty portfólia.

            Článok 3
            Štruktúra a fungovanie spoločného rezervného fondu

               1.   Zdroje spoločného rezervného fondu sa alokujú do zložiek zodpovedajúcich každému z prispievajúcich nástrojov, ako sú uvedené v článku 1.

               2.   Podiel zložiek sa určí na pomernom základe, pričom sa zohľadnia príspevky do aktív spoločného rezervného fondu a výbery z týchto aktív pri každom z prispievajúcich nástrojov.

               3.   Akékoľvek záväzky vyplývajúce z príslušných prispievajúcich nástrojov sa uspokojujú využitím aktív spoločného rezervného fondu, a to až do výšky podielu zodpovedajúceho príslušnej zložke. Akékoľvek prečerpanie musí byť výnimočné a dočasné a musí byť splatené z prispievajúceho nástroja v nominálnej hodnote.

               4.   Ak sú aktíva v spoločnom rezervnom fonde, ktoré zodpovedajú podielu príslušnej zložky, vyčerpané, Komisia požiada rozpočtový orgán o potrebné rozpočtové prostriedky na plnenie prijatých záväzkov.

               5.   Komisia môže vo výnimočných prípadoch podľa článku 30 ods. 1 písm. g) nariadenia o rozpočtových pravidlách v rámci vlastného rozpočtového oddielu presúvať rozpočtové prostriedky z rozpočtovej položky jednej rozpočtovej záruky do rozpočtovej položky inej rozpočtovej záruky, ak zdroje vyčlenené v rámci spoločného rezervného fondu tejto inej rozpočtovej záruky nie sú dostatočné na uhradenie záruky, a s výhradou následného obnovenia prevedenej sumy v súlade s postupom stanoveným v článku 30 ods. 1 písm. g) a článku 212 ods. 4 nariadenia o rozpočtových pravidlách.

               6.   V súlade s článkom 211 ods. 7 nariadenia o rozpočtových pravidlách Komisia bezodkladne informuje rozpočtový orgán, ak hodnota podielov akejkoľvek zložky klesne po uplatnení efektívnej miery tvorby rezerv pod úroveň 50 % predpokladaných súm, a znova, ak táto hodnota klesne pod úroveň 30 % uvedených predpokladaných súm.

            Článok 4
            Plnenie výziev na uplatnenie záruky

               1.   Pri úhrade prostriedkov na základe výziev na uplatnenie záruky zodpovedajúcej finančným nástrojom, rozpočtovým zárukám alebo finančnej pomoci, ktoré sú kryté spoločným rezervným fondom (ďalej len „výzvy na uplatnenie záruky“), sa zabezpečí vysledovateľnosť a zaznamenávanie takýchto presunov v účtovnom systéme Komisie.

               2.   Výzvy na uplatnenie záruky a iné príslušné žiadosti o platbu sa môžu uspokojiť v hotovosti a/alebo predajom aktív zo spoločného rezervného fondu a/alebo prostredníctvom zmlúv o repo transakcii v rámci uplatniteľného obmedzenia rizika.

               3.   Po prijatí výzvy na uplatnenie záruky alebo príslušnej žiadosti o platbu od implementujúceho partnera, resp. v záujme udržania minimálnej sumy zdrojov v hotovosti alebo hotovostných ekvivalentoch v rámci vankúša likvidity, podľa článku 212 a článku 213 ods. 2 druhého pododseku nariadenia o rozpočtových pravidlách, v centrálnej pokladni Komisie, povoľujúci útvar, ktorý je zodpovedný za prispievajúci nástroj, vydá príkaz na doplnenie zdrojov s cieľom obnoviť hodnotu zodpovedajúceho riadku v rámci vankúša likvidity. Na základe uvedených príkazov na doplnenie zdrojov požiada pokladňa Komisie o prevod súm na účet, ktorý bol osobitne zriadený na spracovanie takýchto výziev na uplatnenie záruky alebo žiadostí o platbu, odkiaľ sa tieto prostriedky sprístupnia povoľujúcim útvarom, ktoré ich môžu použiť na vykonanie platieb adresovaných implementujúcim partnerom.

               4.   Povoľujúce útvary oznámia predbežné informácie o všetkých výzvach na uplatnenie záruky alebo príslušných žiadostiach o platbu hneď, ako sú tieto informácie k dispozícii, aby sa tak finančný správca mohol adekvátne pripraviť a reagovať na tieto výzvy na uplatnenie záruky a žiadosti o platbu. Povoľujúce útvary pre prispievajúce nástroje aktívne monitorujú finančné záväzky, za ktoré sú zodpovedné, s cieľom poskytnúť prognózy príjmov a včasné, dostupné informácie o očakávaných výzvach na uplatnenie záruky.

               5.   Výročná správa o fungovaní spoločného rezervného fondu obsahuje informácie o výzvach na uplatnenie záruky a príslušných žiadostiach o platbu, ktoré boli zo spoločného rezervného fondu uspokojené.

            Článok 5
            Investičná stratégia

               1.   Finančný správca vypracuje investičnú stratégiu, ktorá bude slúžiť ako usmernenie pre správu aktív spoločného rezervného fondu v záujme dosiahnutia investičných cieľov stanovených v článku 2. Investičná stratégia sa vyjadrí vo forme strategickej alokácie aktív, v ktorej sa stanovia indikatívne cieľové alokácie do jednotlivých kategórií oprávnených finančných aktív v portfóliu.

               2.   Finančný správca premietne strategickú alokáciu aktív do strategickej referenčnej hodnoty („referenčná hodnota“), s ktorou sa porovnáva výkonnosť spoločného rezervného fondu.

               3.   Investičnú stratégiu a referenčnú hodnotu navrhne finančný správca a odsúhlasí ich účtovník po konzultácii a v súčinnosti s povoľujúcimi útvarmi.

               4.   Investičnú stratégiu a referenčnú hodnotu možno zmeniť v prípade riadne zdokumentovanej a odôvodnenej zmeny hospodárskych podmienok, podstatnej zmeny potrieb a stavu prispievajúcich nástrojov alebo v prípade významnej zmeny v odhadoch tokov do fondu a z fondu. Postup pri zmene investičnej stratégie je rovnaký ako pri jej počiatočnom prijatí. Pri vypracovaní investičnej stratégie sa zohľadní investičný horizont a tolerancia rizika spoločného rezervného fondu.

               5.   Investičný horizont spoločného rezervného fondu odzrkadľuje kombinované investičné horizonty jednotlivých prispievajúcich nástrojov, pričom prihliada na časový profil rozpočtových príspevkov a odhady tokov do fondu a z fondu, ktoré poskytnú povoľujúce útvary zodpovedné za prispievajúce nástroje pred vypracovaním počiatočnej investičnej stratégie a každoročne počas existencie prispievajúceho nástroja alebo v prípade, že sa očakávajú významné zmeny.

               6.   Finančný správca vymedzí toleranciu rizika spoločného rezervného fondu ako maximálnu sumu strát z činností v oblasti správy aktív, ktorú môže spoločný rezervný fond akceptovať. Tolerancia rizika sa vyjadrí prostredníctvom parametrov rizika, ako napr. hodnota v riziku, ktoré sa stanovia s veľmi vysokou mierou spoľahlivosti, aby pravdepodobnosť, že skutočné straty presiahnu maximálne očakávané straty, bola veľmi nízka.

            Článok 6
            Vykonávanie investičnej stratégie finančným správcom

               1.   Pri vykonávaní investičnej stratégie prihliada finančný správca na usmernenia pre správu aktív, ako aj na príslušné predpisy a postupy.

               2.   Finančný správca dohliada na fungovanie postupov stanovených v tomto rozhodnutí.

               3.   Finančný správca predkladá správy v súlade s článkom 11.

               4.   Útvar finančného správcu pre riadenie rizika informuje účtovníka o akýchkoľvek významných obavách v súvislosti so správnou a obozretnou finančnou správou aktív.

               5.   Finančný správca dohliada na obstarávanie všetkých relevantných podporných služieb (účtovníctvo, analýzy, obchodné riešenia), ktoré sú potrebné na zabezpečenie vykonávania investičnej stratégie.

               6.   V záujme zabezpečenia účinného a efektívneho vykonávania investičnej stratégie je finančný správca oprávnený delegovať konkrétne funkcie alebo procesy na akreditovaných poskytovateľov služieb, ktorí sú držiteľmi všetkých povolení požadovaných na vykonávanie zadaných služieb. Delegovať možno tieto činnosti:

                           a)

                           oceňovanie a účtovanie aktív a podielov zložiek spoločného rezervného fondu;

                           b)

                           uloženie, úschova a správu aktív spoločného rezervného fondu;

                           c)

                           tvorba, oceňovanie a udržiavanie referenčných indexov, trhových údajov.

            Článok 7
            Meranie a oceňovanie výkonnosti

               1.   Finančný správca určí aspoň raz za mesiac čistú hodnotu aktív (NAV) spoločného rezervného fondu. Akékoľvek transakcie (toky do fondu a z fondu) sa oceňujú na základe čistej hodnoty aktív na konci mesiaca.

               2.   Celkové zisky alebo straty z investovania aktív, ktoré odráža čistá hodnota aktív spoločného rezervného fondu, sa rozdelia proporcionálne k podielu zložiek príslušných finančných nástrojov, rozpočtových záruk a finančnej pomoci.

               3.   Oceňovanie portfólia sa určí podľa metód a postupov oceňovania, ktoré navrhne finančný správca a schváli účtovník. Uvedené metódy a postupy môžu zahŕňať záverečné trhové ceny, externe ohodnotené ceny, kótované ceny na aktívnych trhoch a ak tie nie sú k dispozícii, interné alebo externé modely oceňovania. V prípade nákupu ale predaja aktív sa použijú transakčné ceny.

               4.   Výkonnosť portfólia sa hodnotí na základe reálnej hodnoty s prihliadnutím na trhové ceny nástrojov. Výkonnosť portfólia sa vypočíta v absolútnom vyjadrení, ako aj vo vzťahu k referenčnej hodnote uvedenej v článku 5.

               5.   Priame náklady na správu aktív sú kryté aktívami spoločného rezervného fondu. Uvedené náklady na správu aktív tvoria poplatky za úschovu, náklady na externý audit, obchodné náklady a náklady na zabezpečenie, bankové poplatky a náklady súvisiace s transakciami požičiavania cenných papierov a inými operáciami, ktoré sú oprávnené podľa článku 8.

               6.   Náklady na obchodnú infraštruktúru vrátane nákladov na dátové služby, ktoré priamo súvisia so správou aktív spoločného rezervného fondu, sa môžu z aktív fondu odpočítať.

            Článok 8
            Oprávnené investičné univerzum

               1.   Spoločný rezervný fond investuje len do:

                           a)

                           aktív peňažného trhu denominovaných v eurách;

                           b)

                           cenných papierov s pevným výnosom;

                           c)

                           regulovaných kolektívnych vkladov do dlhových a kapitálových nástrojov.

               2.   Spoločný rezervný fond získa expozíciu voči uvedeným triedam aktív prostredníctvom investovania do nasledujúcich nástrojov alebo zapojením sa do nasledujúcich operácií:

                           a)

                           vklady;

                           b)

                           nástroje peňažného trhu a fondy peňažného trhu ponúkajúce dennú likviditu, na ktoré sa vzťahuje nariadenie Európskeho parlamentu a Rady (EÚ) 2017/1131 (10);

                           c)

                           dlhové nástroje, ako sú dlhopisy, zmenky a sekuritizované nástroje v súlade s kritériami týkajúcimi sa jednoduchosti, transparentnosti a štandardizácie (STS) stanovenými v nariadení Európskeho parlamentu a Rady (EÚ) 2017/2402 (11);

                           d)

                           podniky kolektívneho investovania, na ktoré sa vzťahuje smernica Európskeho parlamentu a Rady 2009/65/ES (12) vrátane fondov obchodovaných na burze, ktoré investujú do kapitálových alebo dlhových nástrojov, pri ktorých maximálna strata nesmie presiahnuť investovanú sumu;

                           e)

                           zmluvy o repo transakciách v súlade s článkom 212 ods. 2 nariadenia o rozpočtových pravidlách;

                           f)

                           zmluvy o obrátených repo transakciách;

                           g)

                           operácie požičiavania cenných papierov s uznávanými zúčtovacími systémami, ako sú Clearstream a Euroclear, alebo s poprednými finančnými inštitúciami, ktoré sa špecializujú na tento typ operácií.

               3.   Deriváty vo forme forwardových zmlúv, futures a swapov sa používajú výhradne na účely účinnej správy portfólia a nie na účely špekulácie alebo posilnenia pozície. Deriváty sa môžu použiť na prispôsobenie durácie, zmierňovanie kreditného alebo iného relevantného rizika alebo na zmenu alokácie aktív v súlade s investičnou politikou.

               4.   Aktíva spoločného rezervného fondu možno investovať do zabezpečených vysoko likvidných dlhopisov denominovaných v amerických dolároch vydaných štátnymi alebo nadnárodnými subjektmi výlučne na účely diverzifikácie alebo expozície voči inej úrokovej krivke. Na zabezpečenie sa proti akémukoľvek menovému riziku sa vhodným spôsobom používajú swapy alebo iné nástroje na zabezpečenie sa proti devízovým rizikám, ako sú uvedené v odseku 3.

               5.   Finančný správca môže so súhlasom účtovníka rozšíriť rozsah oprávnených investícií tak, aby boli do neho zahrnuté aj iné triedy aktív a investičné operácie, ktoré sú v súlade s investičnou stratégiou a cieľmi, ako aj meny iných vyspelých ekonomík, ktorých zoznam príležitostne uverejňuje Medzinárodný menový fond, pri ktorých existuje zabezpečenie proti menovému riziku. Pri každom rozhodnutí o zahrnutí nových tried aktív, investičných operácií alebo mien vyspelých ekonomík je v prípade každej triedy aktív, operácie alebo meny riadne odôvodnené, ako rozšírené možnosti investovania zlepšia výkonnosť spoločného rezervného fondu, pokiaľ ide o pomer medzi rizikom a výnosom. Takisto sa posúdia prevádzkové kapacity, ktoré sú potrebné na podporu týchto nových možností investovania.

            Článok 9
            Zoznam činností, ktoré sú na účely investovania vylúčené z etických alebo morálnych dôvodov

               1.   Finančný správca nesmie vedome investovať aktíva spoločného rezervného fondu do cenných papierov vydaných podnikmi, pri ktorých bolo na základe právoplatného rozsudku alebo konečného správneho rozhodnutia preukázané, že boli zapojené do činností, ktoré:

                           a)

                           sa na základe regulačného rámca Únie a medzinárodných dohovorov a dohôd považujú za nezákonné alebo zakázané

                           b)

                           súvisia s vývojom, výrobou a obchodovaním so strelivom alebo zbraňami, ktoré sú podľa uplatniteľného medzinárodného práva zakázané.

               2.   Aktíva spoločného investičného fondu sa nesmú investovať do cenných papierov vydaných podnikmi, ktoré podľa vedomostí finančného správcu generujú viac ako 25 % celkových ročných výnosov z nižšie uvedených činností:

                           a)

                           hazardné hry (činnosti súvisiace s výrobou, výstavbou, distribúciou, spracovaním, obchodom alebo softvérom);

                           b)

                           výrobky a činnosti súvisiace s tabakom (výroba, distribúcia, spracovanie a obchod);

                           c)

                           sexuálny priemysel a súvisiaca infraštruktúra, služby a média.

            Článok 10
            Environmentálny, sociálny a správny dosah

               1.   Investičná stratégia spoločného rezervného fondu sa vykonáva v súlade s politickým cieľom Únie, ktorým je podpora udržateľného financovania a sociálnej spravodlivosti, pričom sa v maximálnej možnej miere berie ohľad na zachovanie kapitálu spoločného rezervného fondu.

               2.   Vykonávanie investičnej politiky spoločného rezervného fondu prebieha v súlade so všetkými príslušnými právnymi predpismi, ktoré podporujú finančné nástroje zohľadňujúce environmentálne, sociálne a správne faktory (ďalej len „ESG“), ako aj pri dodržiavaní príslušných noriem, systémov, kritérií a procesov, ktoré sú stanovené v regulačnom rámci Únie.

               3.   Finančný správca prekonzultuje implementáciu ESG faktorov do investičnej stratégie spoločného rezervného fondu s technickou expertnou skupinou EÚ pre udržateľné financovanie, resp. s jej nástupcom.

               4.   Finančný správca monitoruje ESG profil spoločného rezervného fondu a pravidelne o ňom informuje, a to aj prostredníctvom výročnej správy uvedenej v článku 11.

            Článok 11
            Správy a účtovná závierka spoločného rezervného fondu

               1.   Výročná správa podľa článku 214 ods. 2 nariadenia o rozpočtových pravidlách obsahuje kľúčové informácie o celkovom zložení portfólia, počte výziev, počte transakcií a výkonnosti v porovnaní s referenčnou hodnotou.

               2.   Výročná správa sa vyjadruje k celkovej výkonnosti spoločného rezervného fondu a k akémukoľvek významnému vývoju z hľadiska výsledkov a operácií spoločného rezervného fondu, ku ktorému v priebehu roka došlo.

               3.   Účtovník zabezpečuje včasnú prípravu ročnej účtovnej závierky týkajúcej sa aktív držaných v spoločnom rezervnom fonde a jej konsolidáciu v rámci ročnej účtovnej závierky Únie.

               4.   Finančný správca poskytuje účtovníkovi na jeho žiadosť všetky informácie a pomoc pri plnení tejto požiadavky.

               5.   Finančný správca vypracuje mesačné správy o riziku a výkonnosti.

               6.   Finančný správca poskytuje na žiadosť účtovníka, Európskeho parlamentu alebo Rady a Európskeho dvora audítorov informácie o stave a výkonnosti spoločného rezervného fondu.

            Článok 12
            Zrušenie
            Rozhodnutie Komisie C(2016) 165 (13) a rozhodnutie Komisie C(2017) 7693 (14) sa zrušujú.

            Článok 13
            Delegovanie povinností finančného správcu
            Komisia deleguje povinnosti a úlohy finančného správcu na generálneho riaditeľa Generálneho riaditeľstva pre rozpočet s výnimkou povinnosti predkladať správy uvedenej v článku 214 ods. 2 nariadenia o rozpočtových pravidlách.
            Generálny riaditeľ Generálneho riaditeľstva pre rozpočet vykonáva tieto povinnosti a úlohy priebežne a všetky odporúčania a správy o činnosti spoločného rezervného fondu predkladá kolégiu komisárov.

            Článok 14
            Dátum uplatňovania
            Toto rozhodnutie sa uplatňuje od dátumu začatia uplatňovania viacročného finančného rámca na obdobie po roku 2020.

            V Bruseli 25. februára 2020

                  Za Komisiu

               Johannes HAHN

                  člen Komisie

            (1)  Ú. v. EÚ L 193, 30.7.2018, s. 1.

            (2)  Nariadenie Európskeho parlamentu a Rady (EÚ) 2015/1017 z 25. júna 2015 o Európskom fonde pre strategické investície, Európskom centre investičného poradenstva a Európskom portáli investičných projektov a o zmene nariadení (EÚ) č. 1291/2013 a (EÚ) č. 1316/2013 – Európsky fond pre strategické investície (Ú. v. EÚ L 169, 1.7.2015, s. 1).

            (3)  Nariadenie Európskeho parlamentu a Rady (EÚ) 2017/1601 z 26. septembra 2017 o zriadení Európskeho fondu pre udržateľný rozvoj (EFSD), záruky EFSD a záručného fondu EFSD (Ú. v. EÚ L 249, 27.9.2017, s. 1).

            (4)  Nariadenie Rady (ES, Euratom) č. 480/2009 z 25. mája 2009, ktorým sa zriaďuje Garančný fond pre vonkajšie opatrenia (kodifikované znenie) (Ú. v. EÚ L 145, 10.6.2009, s. 10).

            (5)  Čiastočná spoločná dohoda spoluzákonodarcov o návrhu nariadenia Európskeho parlamentu a Rady, ktorým sa zriaďuje Program InvestEU [COM(2018) 439 final zo 6. júna 2018].

            (6)  COM(2018) 460 final zo 14. júna 2018.

            (7)  Rozhodnutie Rady 77/270/Euratom z 29. marca 1977, ktorým sa Komisia splnomocňuje na uzatváranie zmlúv Euratom o pôžičke na účely príspevkov na financovanie jadrových elektrární (Ú. v. ES L 88, 6.4.1977, s. 9).

            (8)  COM(2019) 640 final z 11. decembra 2019.

            (9)  COM(2020) 130.

            (10)  Nariadenie Európskeho parlamentu a Rady (EÚ) 2017/1131 zo 14. júna 2017 o fondoch peňažného trhu (Ú. v. EÚ L 169, 30.6.2017, s. 8).

            (11)  Nariadenie Európskeho parlamentu a Rady (EÚ) 2017/2402 z 12. decembra 2017, ktorým sa stanovuje všeobecný rámec pre sekuritizáciu a vytvára sa osobitný rámec pre jednoduchú, transparentnú a štandardizovanú sekuritizáciu, a ktorým sa menia smernice 2009/65/ES, 2009/138/ES a 2011/61/EÚ a nariadenia (ES) č. 1060/2009 a (EÚ) č. 648/2012 (Ú. v. EÚ L 347, 28.12.2017, s. 35).

            (12)  Smernica Európskeho parlamentu a Rady 2009/65/ES z 13. júla 2009 o koordinácii zákonov, iných právnych predpisov a správnych opatrení týkajúcich sa podnikov kolektívneho investovania do prevoditeľných cenných papierov (PKIPCP) (prepracované znenie) (Ú. v. EÚ L 302, 17.11.2009, s. 32).

            (13)  Rozhodnutie Komisie C(2016) 165 z 21. januára 2016 o schválení usmernení pre správu aktív záručného fondu Európskeho fondu pre strategické investície.

            (14)  Rozhodnutie Komisie C(2017) 7693 z 22. novembra 2017 o schválení usmernení pre správu aktív záručného fondu Európskeho fondu pre udržateľný rozvoj a o zmene rozhodnutia C(2005) 2992 o riadení mimorozpočtových finančných operácií Európskeho spoločenstva (ES), Európskeho spoločenstva pre atómovú energiu (Euratom), Európskeho spoločenstva uhlia a ocele (ESUO) v likvidácii a následne aktív Výskumného fondu pre uhlie a oceľ.


title: Rozhodnutie Komisie (EÚ, Euratom) 2020/555 z 22. apríla 2020, ktorým sa mení rokovací poriadok Komisie

text:
                  22.4.2020

                  SK

                  Úradný vestník Európskej únie

                  LI 127/1

         ROZHODNUTIE KOMISIE (EÚ, Euratom) 2020/555
         z 22. apríla 2020,
         ktorým sa mení rokovací poriadok Komisie
         EURÓPSKA KOMISIA,
         so zreteľom na Zmluvu o Európskej únii,
         so zreteľom na Zmluvu o fungovaní Európskej únie, a najmä na jej článok 249,
         so zreteľom na Zmluvu o založení Európskeho spoločenstva pre atómovú energiu, a najmä na jej článok 106a,
         keďže:

                     (1)

                     Komisia by mala byť schopná zabezpečiť hladký priebeh rozhodovacieho procesu, a to aj za výnimočných okolností.

                     (2)

                     Ak sa členovia Komisie alebo ich časť nemôžu za výnimočných okolností zúčastniť na zasadnutí Komisie osobne, predseda ich môže vyzvať, aby sa zúčastnili prostredníctvom telekomunikačných systémov umožňujúcich ich identifikáciu a efektívnu účasť.

                     (3)

                     Členovia, ktorí sa na zasadnutí Komisie zúčastňujú prostredníctvom telekomunikačných systémov, by sa na účely uznášaniaschopnosti mali považovať za prítomných.

                     (4)

                     Podpísanie súhrnnej zápisnice predsedom a generálnym tajomníkom Komisie by sa pre potreby overenia aktov prijatých na takomto zasadnutí mohlo nahradiť ich písomným súhlasom.

               PRIJALA TOTO ROZHODNUTIE:

            Článok 1
            Rokovací poriadok Komisie (1) sa mení takto:

                        1.

                        V článku 5 ods. 2 sa dopĺňa tento pododsek:
                        „Ak sa členovia Komisie alebo ich časť nemôžu za výnimočných okolností zúčastniť na zasadnutí Komisie osobne, predseda ich môže vyzvať, aby sa zúčastnili prostredníctvom telekomunikačných systémov umožňujúcich ich identifikáciu a efektívnu účasť.“

                        2.

                        V článku 7 sa dopĺňa tento pododsek:
                        „Keď predseda uplatňuje článok 5 ods. 2 druhý pododsek, členovia Komisie, ktorí sa zúčastňujú na rokovaniach prostredníctvom telekomunikačných systémov uvedených v danom pododseku, sa na účely uznášaniaschopnosti považujú za prítomných.“

                        3.

                        V článku 10 sa dopĺňa tento odsek:

                           „4.   Keď predseda uplatňuje článok 5 ods. 2 druhý pododsek, osoby uvedené v odsekoch 1 až 3 sa môžu na zasadnutiach zúčastniť prostredníctvom telekomunikačných systémov uvedených v danom pododseku.“

                        4.

                        V článku 17 ods. 1 sa dopĺňa tento pododsek:
                        „Keď predseda uplatňuje článok 5 ods. 2 druhý pododsek a okolnosti bránia podpísaniu súhrnnej zápisnice, príslušné podpisy predsedu a generálneho tajomníka Komisie sa môžu výnimočne nahradiť ich výslovným písomným súhlasom, ktorý sa pripojí k danej zápisnici.“

            Článok 2
            Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.

            V Bruseli 22. apríla 2020

                  Za Komisiu

                  predsedníčka

               Ursula VON DER LEYEN

            (1)  Ú. v. EÚ L 308, 8.12.2000, s. 26.


title: Rozhodnutie Rady (EÚ) 2020/556 z 21. apríla 2020, ktorým sa predlžuje dočasná výnimka z rokovacieho poriadku Rady zavedená rozhodnutím (EÚ) 2020/430 vzhľadom na problémy s cestovaním spôsobené pandémiou COVID-19 v Únii

text:
                  23.4.2020

                  SK

                  Úradný vestník Európskej únie

                  LI 128/1

         ROZHODNUTIE RADY (EÚ) 2020/556
         z 21. apríla 2020,
         ktorým sa predlžuje dočasná výnimka z rokovacieho poriadku Rady zavedená rozhodnutím (EÚ) 2020/430 vzhľadom na problémy s cestovaním spôsobené pandémiou COVID-19 v Únii
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 240 ods. 3,
         keďže:

                     (1)

                     Rozhodnutím Rady (EÚ) 2020/430 (1) sa zaviedla jednomesačná výnimka z článku 12 ods. 1 prvého pododseku rokovacieho poriadku Rady (2), pokiaľ ide o rozhodnutia týkajúce sa použitia riadneho písomného postupu, ak uvedené rozhodnutia prijíma Výbor stálych predstaviteľov vlád členských štátov (Coreper). Platnosť tejto výnimky uplynie 23. apríla 2020.

                     (2)

                     V rozhodnutí (EÚ) 2020/430 sa stanovuje, že Rada môže uvedené rozhodnutie obnoviť, ak to odôvodňujú pretrvávajúce výnimočné okolnosti.

                     (3)

                     Vzhľadom na to, že výnimočné okolnosti spôsobené pandémiou COVID-19 pretrvávajú a stále platí viacero mimoriadnych preventívnych opatrení a opatrení zameraných na zamedzenie šírenia, ktoré prijali členské štáty, je potrebné predĺžiť výnimku stanovenú v článku 1 rozhodnutia (EÚ) 2020/430 o ďalšie obdobie jedného mesiaca,

               PRIJALA TOTO ROZHODNUTIE:

            Článok 1
            Výnimka stanovená v článku 1 rozhodnutia (EÚ) 2020/430 sa týmto predlžuje o jeden mesiac od 23. apríla 2020.

            Článok 2
            Toto rozhodnutie nadobúda účinnosť dňom jeho prijatia.
            Uverejní sa v Úradnom vestníku Európskej únie.

            V Bruseli 21. apríla 2020

                  Za Radu

                  Predseda

               G. GRLIĆ RADMAN

            (1)  Rozhodnutie Rady (EÚ) 2020/430 z 23. marca 2020 o dočasnej výnimke z rokovacieho poriadku Rady vzhľadom na problémy s cestovaním spôsobené pandémiou COVID-19 v Únii (Ú. v. EÚ L 88 I, 24.3.2020, s. 1).

            (2)  Rozhodnutie Rady 2009/937/EÚ z 1. decembra 2009, ktorým sa prijíma rokovací poriadok Rady (Ú. v. EÚ L 325, 11.12.2009, s. 35).


title: Rozhodnutie Rady (SZBP) 2020/563 z 23. apríla 2020, ktorým sa mení rozhodnutie 2013/184/SZBP o reštriktívnych opatreniach voči Mjanmarsku/Barme

text:
                  24.4.2020

                  SK

                  Úradný vestník Európskej únie

                  L 130/25

         ROZHODNUTIE RADY (SZBP) 2020/563
         z 23. apríla 2020,
         ktorým sa mení rozhodnutie 2013/184/SZBP o reštriktívnych opatreniach voči Mjanmarsku/Barme
         RADA EURÓPSKEJ ÚNIE,
         so zreteľom na Zmluvu o Európskej únii, a najmä jej článok 29,
         so zreteľom na návrh vysokého predstaviteľa Únie pre zahraničné veci a bezpečnostnú politiku,
         keďže:

                     (1)

                     Rada 22. apríla 2013 prijala rozhodnutie 2013/184/SZBP (1) o reštriktívnych opatreniach voči Mjanmarsku/Barme.

                     (2)

                     Na základe preskúmania rozhodnutia 2013/184/SZBP by sa platnosť reštriktívnych opatrení mala predĺžiť do 30. apríla 2021.

                     (3)

                     V prípade jednej osoby uvedenej na zozname sa doručili aktualizované informácie.

                     (4)

                     Rozhodnutie 2013/184/SZBP by sa preto malo zodpovedajúcim spôsobom zmeniť,

               PRIJALA TOTO ROZHODNUTIE:

            Článok 1
            Rozhodnutie 2013/184/SZBP sa mení takto:

                        1.

                        Článok 12 sa nahrádza takto:

                           „Článok 12

                           Toto rozhodnutie sa uplatňuje do 30. apríla 2021. Podlieha neustálej revízii. Ak Rada usúdi, že sa jeho ciele nedosiahli, jeho účinnosť sa podľa potreby predĺži alebo bude zmenené.“;

                        2.

                        Príloha sa mení tak, ako sa uvádza v prílohe k tomuto rozhodnutiu.

            Článok 2
            Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.

            V Bruseli 23. apríla 2020

                  Za Radu

                  predseda

               G. GRLIĆ RADMAN

            (1)  Rozhodnutie Rady 2013/184/SZBP z 22. apríla 2013 o reštriktívnych opatreniach voči Mjanmarsku/Barme a o zrušení rozhodnutia 2010/232/SZBP (Ú. v. EÚ L 111, 23.4.2013, s. 75).

            PRÍLOHA
            Záznam 3 v zozname osôb a subjektov uvedenom v prílohe k rozhodnutiu 2013/184/SZBP sa nahrádza takto:

                           Meno

                           Identifikačné údaje

                           Dôvody

                           Dátum zaradenia do zoznamu

                           „3.

                           Than Oo

                           Dátum narodenia: 12. októbra 1973
                           Pohlavie: muž
                           Vojenské identifikačné číslo: BC 25723

                           Brigádny generál Than Oo bol do mája 2018 veliteľom 99. ľahkej pechotnej divízie mjanmarských ozbrojených síl (Tatmadaw). Z tohto dôvodu je zodpovedný za kruté činy a závažné porušovanie ľudských práv, ktoré v druhom polroku 2017 páchala 99. ľahká pechotná divízia voči Rohingom v Jakchainskom štáte. Patrí medzi ne nezákonné zabíjanie, sexuálne násilie a systematické vypaľovanie domov a budov Rohingov.

                           25.6.2018“


title: Rozhodnutie Rady (SZBP) 2020/564 z 23. apríla 2020, ktorým sa mení rozhodnutie (SZBP) 2018/298 o podpore zo strany Únie činnostiam prípravnej komisie pre Organizáciu Zmluvy o všeobecnom zákaze jadrových skúšok (CTBTO) s cieľom posilniť jej monitorovacie a overovacie spôsobilosti a v rámci vykonávania stratégie EÚ proti šíreniu zbraní hromadného ničenia

text:
                  24.4.2020

                  SK

                  Úradný vestník Európskej únie

                  L 130/27

         ROZHODNUTIE RADY (SZBP) 2020/564
         z 23. apríla 2020,
         ktorým sa mení rozhodnutie (SZBP) 2018/298 o podpore zo strany Únie činnostiam prípravnej komisie pre Organizáciu Zmluvy o všeobecnom zákaze jadrových skúšok (CTBTO) s cieľom posilniť jej monitorovacie a overovacie spôsobilosti a v rámci vykonávania stratégie EÚ proti šíreniu zbraní hromadného ničenia
         RADA EURÓPSKEJ ÚNIE,
         so zreteľom na Zmluvu o Európskej únii, a najmä na jej článok 28 ods. 1 a článok 31 ods. 1,
         so zreteľom na návrh vysokého predstaviteľa Únie pre zahraničné veci a bezpečnostnú politiku,
         keďže:

                     (1)

                     Rada 26. februára 2018 prijala rozhodnutie (SZBP) 2018/298 (1).

                     (2)

                     V článku 5 druhom odseku rozhodnutia (SZBP) 2018/298 sa pre činnosti uvedené v jeho článku 1 ustanovuje vykonávacie obdobie 24 mesiacov odo dňa uzavretia dohody o financovaní uvedenej v článku 3 ods. 3 uvedeného rozhodnutia.

                     (3)

                     Dohoda o financovaní s prípravnou komisiou pre Organizáciu Zmluvy o všeobecnom zákaze jadrových skúšok (ďalej len „CTBTO“) sa podpísala 28. apríla 2018, a jej platnosť preto skončí 27. apríla 2020.

                     (4)

                     Dr. Lassina ZERBO, výkonný tajomník prípravnej komisie pre CTBTO, 19. marca 2020 požiadal, aby sa vykonávacie obdobie ustanovené v rozhodnutí (SZBP) 2018/298 z dôvodu vznikajúcej celosvetovej krízy súvisiacej s ochorením COVID-19 predĺžilo do 30. novembra 2020 a aby sa v tejto súvislosti dočasne pozastavili menej dôležité činnosti CTBTO.

                     (5)

                     Rozhodnutie (SZBP) 2018/298 by sa preto malo zmeniť.

                     (6)

                     Predĺženie činností uvedených v článku 1 rozhodnutia (SZBP) 2018/298 do 30. novembra 2020 nemá vplyv na zdroje,

               PRIJALA TOTO ROZHODNUTIE:

            Článok 1
            V článku 5 rozhodnutia (SZBP) 2018/298 sa druhý odsek nahrádza takto:
            „Platnosť tohto rozhodnutia sa skončí 30. novembra 2020.“

            Článok 2
            Toto rozhodnutie nadobúda účinnosť dňom jeho prijatia.

            V Bruseli 23. apríla 2020

                  Za Radu

                  predseda

               G. GRLIĆ RADMAN

            (1)  Rozhodnutie Rady (SZBP) 2018/298 z 26. februára 2018 o podpore zo strany Únie činnostiam prípravnej komisie pre Organizáciu Zmluvy o všeobecnom zákaze jadrových skúšok (CTBTO) s cieľom posilniť jej monitorovacie a overovacie spôsobilosti a v rámci vykonávania stratégie EÚ proti šíreniu zbraní hromadného ničenia (Ú. v. EÚ L 56, 28.2.2018, s. 34).


title: Rozhodnutie riadiacej rady Agentúry na podporu orgánu BEREC (Úrad BEREC) z 10. septembra 2019 o vnútorných pravidlách týkajúcich sa obmedzení určitých práv dotknutých osôb v súvislosti so spracúvaním osobných údajov v rámci činností vykonávaných Úradom BEREC

text:
                  24.4.2020

                  SK

                  Úradný vestník Európskej únie

                  L 130/28

         ROZHODNUTIE RIADIACEJ RADY AGENTÚRY NA PODPORU ORGÁNU BEREC (ÚRAD BEREC)
         z 10. septembra 2019
         o vnútorných pravidlách týkajúcich sa obmedzení určitých práv dotknutých osôb v súvislosti so spracúvaním osobných údajov v rámci činností vykonávaných Úradom BEREC
         RIADIACA RADA,
         so zreteľom na nariadenie Európskeho parlamentu a Rady (EÚ) 2018/1971 z 11. decembra 2018, ktorým sa zriaďuje Orgán európskych regulátorov pre elektronické komunikácie (BEREC) a Agentúra na podporu orgánu BEREC (Úrad BEREC), ktorým sa mení nariadenie (EÚ) 2015/2120 a ktorým sa zrušuje nariadenie (ES) č. 1211/2009 (1), a najmä na jeho článok 36 ods. 4,
         so zreteľom na nariadenie Európskeho parlamentu a Rady (EÚ) 2018/1725 z 23. októbra 2018 o ochrane fyzických osôb pri spracúvaní osobných údajov inštitúciami, orgánmi, úradmi a agentúrami Únie a o voľnom pohybe takýchto údajov, ktorým sa zrušuje nariadenie (ES) č. 45/2001 a rozhodnutie č. 1247/2002/ES (2) (ďalej len „nariadenie“), a najmä na jeho článok 25,
         keďže:

                     (1)

                     Úrad BEREC môže v rámci svojho fungovania vykonávať administratívne vyšetrovania, úkony pred začatím disciplinárneho konania, disciplinárne konania a konania o pozastavení výkonu funkcie na základe prílohy IX k Služobnému poriadku úradníkov Európskej únie a Podmienkam zamestnávania ostatných zamestnancov Európskej únie (3) a v súlade s rozhodnutím MC/2012/3 riadiaceho výboru Úradu Orgánu európskych regulátorov pre elektronické komunikácie (Úrad BEREC), v ktorom sa stanovujú všeobecné vykonávacie ustanovenia o vykonávaní administratívnych vyšetrovaní a disciplinárnych konaní, pri ktorých sa predpokladá spracúvanie informácií vrátane osobných údajov.

                     (2)

                     Zamestnanci Úradu BEREC majú povinnosť nahlasovať možné nelegálne činnosti vrátane podvodu alebo korupcie, ktoré poškodzujú záujmy Únie, alebo informácie o správaní súvisiacom s vykonávaním pracovných povinností, ktoré môže predstavovať vážne porušenie povinností zamestnancov Únie. Toto sa upravuje rozhodnutím č. MC/2018/11 riadiaceho výboru Úradu Orgánu európskych regulátorov pre elektronické komunikácie (Úrad BEREC), v ktorom sa stanovujú usmernenia Úradu BEREC týkajúce sa oznamovania protispoločenskej činnosti.

                     (3)

                     Úrad BEREC stanovil politiku na predchádzanie skutočným alebo potenciálnym prípadom psychického alebo sexuálneho obťažovania na pracovisku, ako aj na ich účinné a efektívne riešenie, ako je stanovené v rozhodnutí č. MC/2016/15 riadiaceho výboru Úradu Orgánu európskych regulátorov pre elektronické komunikácie (Úrad BEREC) týkajúcom sa politiky ochrany ľudskej dôstojnosti a predchádzania psychickému obťažovaniu a sexuálnemu obťažovaniu.

                     (4)

                     V kontexte uvedených činností Úrad BEREC získava a spracúva relevantné informácie a viaceré kategórie osobných údajov vrátane identifikačných údajov fyzickej osoby, kontaktných údajov, údajov o pracovnom postavení a úlohách, informácií o správaní v súkromí, v zamestnaní, ako aj o výkone povolania a finančných údajov. Úrad BEREC pôsobí ako prevádzkovateľ údajov.

                     (5)

                     Sú zavedené primerané záruky na ochranu osobných údajov a predchádzanie náhodnému alebo nezákonnému prístupu k nim či ich prenosu, a to aj keď sú uložené vo fyzickom alebo v elektronickom prostredí. Po ukončení spracúvania sa údaje uchovávajú v súlade s platnými pravidlami uchovávania údajov Úradu BEREC, ako je vymedzené v záznamoch týkajúcich sa ochrany údajov na základe článku 31 nariadenia. Na konci obdobia uchovávania sa informácie týkajúce sa prípadu vrátane osobných údajov vymažú, anonymizujú alebo prenesú do historických archívov.

                     (6)

                     V tomto kontexte je Úrad BEREC viazaný povinnosťou poskytovať informácie dotknutým osobám týkajúce sa uvedených spracovateľských činností a rešpektovať práva dotknutých osôb, ako je stanovené v nariadení.

                     (7)

                     Môže byť nevyhnutné zosúladiť práva dotknutých osôb podľa nariadenia s potrebami v súvislosti s uvedenými činnosťami pri súčasnom plnom rešpektovaní základných práv a slobôd dotknutých osôb. Na tento účel sa v článku 25 nariadenia stanovuje, že za splnenia prísnych podmienok je možné obmedziť uplatňovanie jeho článkov 14 až 20, článkov 35 a 36, ako aj článku 4, pokiaľ jeho ustanovenia zodpovedajú právam a povinnostiam stanoveným v článkoch 14 až 20. V takomto prípade je nevyhnutné prijať vnútorné pravidlá, na základe ktorých môže Úrad BEREC obmedziť tieto práva v súlade s uvedeným článkom nariadenia.

                     (8)

                     Môže ísť konkrétne o prípad, keď sa dotknutým osobám poskytujú informácie o spracúvaní osobných údajov vo fáze predbežného posúdenia administratívneho vyšetrovania alebo počas samotného vyšetrovania, pred možným zastavením prípadu alebo vo fáze pred začatím disciplinárneho konania. Za určitých okolností môže poskytnutie takýchto informácií vážne ovplyvniť schopnosť Úradu BEREC účinne viesť vyšetrovanie, a to, napríklad, keď existuje riziko, že dotknutá osoba zničí dôkazy alebo ovplyvní možných svedkov pred ich vypočutím. Okrem toho môže byť nevyhnutné, aby Úrad BEREC chránil ich práva a slobody, ako aj práva a slobody ďalších dotknutých osôb.

                     (9)

                     Môže byť potrebné chrániť dôvernosť svedka alebo oznamovateľa protispoločenskej činnosti, ktorý požiadal o utajenie svojej identity. V takomto prípade sa Úrad BEREC môže rozhodnúť obmedziť prístup k identifikačným údajom, vyhláseniam alebo iným osobným údajom oznamovateľa protispoločenskej činnosti a iných dotknutých osôb s cieľom chrániť ich práva a slobody.

                     (10)

                     Môže byť potrebné chrániť dôvernosť zamestnanca, ktorý kontaktoval dôverných poradcov Úradu BEREC v kontexte postupu riešenia obťažovania. V takomto prípade sa Úrad BEREC môže rozhodnúť obmedziť prístup k identifikačným údajom, vyhláseniam alebo iným osobným údajom údajnej obete a iných dotknutých osôb s cieľom chrániť ich práva a slobody.

                     (11)

                     Úrad BEREC by mal uplatňovať obmedzenia len v prípadoch, keď rešpektujú podstatu základných práv a slobôd a sú nevyhnutne potrebným a primeraným opatrením v demokratickej spoločnosti. Úrad BEREC by mal poskytovať odôvodnenia vysvetľujúce dôvody uloženia takýchto obmedzení.

                     (12)

                     Na základe zásady zodpovednosti by Úrad BEREC mal uchovávať záznam o uplatňovaní obmedzení.

                     (13)

                     Článkom 25 ods. 6 nariadenia sa ukladá prevádzkovateľovi povinnosť informovať dotknuté osoby o hlavných dôvodoch, pre ktoré sa obmedzenie uplatňuje, a o práve dotknutých osôb podať sťažnosť európskemu dozornému úradníkovi pre ochranu údajov.

                     (14)

                     V súlade s článkom 25 ods. 8 nariadenia môže Úrad BEREC poskytnutie informácií o dôvodoch uplatnenia obmedzenia voči dotknutej osobe odložiť, môže od neho upustiť alebo ho môže zamietnuť, ak by sa poskytnutím informácií zrušil účinok tohto obmedzenia. Úrad BEREC by mal v jednotlivých prípadoch posúdiť, či by sa oznámením o uplatňovaní obmedzenia zrušil jeho účinok.

                     (15)

                     Úrad BEREC by mal obmedzenie zrušiť, hneď ako podmienky odôvodňujúce jeho uplatňovanie prestanú platiť, a tieto podmienky pravidelne posudzovať.

                     (16)

                     Na účely zabezpečenia čo možno najväčšej miery ochrany práv a slobôd dotknutých osôb a v súlade s článkom 44 ods. 1 nariadenia by zodpovedná osoba mala byť včas informovaná o všetkých uplatňovaných obmedzeniach a overiť dodržiavanie súladu s týmto rozhodnutím.

                     (17)

                     Uplatňovaním uvedených obmedzení nie je dotknuté prípadné uplatňovanie ustanovení článku 16 ods. 5 v súvislosti s právom na informácie, keď údaje neboli získané od dotknutej osoby, a článku 17 ods. 4 v súvislosti s právom dotknutej osoby na prístup k údajom.

                     (18)

                     Európsky dozorný úradník pre ochranu údajov (ďalej len „EDPS“) bol konzultovaný 27. mája 2019,

               PRIJALA TOTO ROZHODNUTIE:

            Článok 1
            Predmet úpravy a rozsah pôsobnosti
            V tomto rozhodnutí sa stanovujú pravidlá týkajúce sa podmienok, za ktorých Úrad BEREC môže podľa článku 25 nariadenia obmedziť uplatňovanie článkov 14 až 20, 35 a 36, ako aj jeho článku 4.

            Článok 2
            Obmedzenia

               1.   V súlade s článkom 25 ods. 1 nariadenia môže Úrad BEREC obmedziť uplatňovanie jeho článkov 14 až 20, článkov 35 a 36, ako aj jeho článku 4, pokiaľ jeho ustanovenia zodpovedajú právam a povinnostiam stanoveným v článkoch 14 až 20, a to pri:

                           a)

                           vedení administratívnych vyšetrovaní, úkonov pred začatím disciplinárneho konania, disciplinárnych konaní a konaní o pozastavení výkonu funkcie na základe prílohy IX k Služobnému poriadku úradníkov Európskej únie a Podmienkam zamestnávania ostatných zamestnancov Európskej únie a v súlade s rozhodnutím MC/2012/3 riadiaceho výboru Úradu Orgánu európskych regulátorov pre elektronické komunikácie (Úrad BEREC), v ktorom sa stanovujú všeobecné vykonávacie ustanovenia o vykonávaní administratívnych vyšetrovaní a disciplinárnych konaní, pri ktorých sa predpokladá spracúvanie informácií vrátane osobných údajov. Príslušné obmedzenia môžu byť založené na článku 25 ods. 1 písm. c), g), h) nariadenia;

                           b)

                           zabezpečovaní, že zamestnanci Úradu BEREC môžu dôverne nahlasovať skutočnosti v prípade, že sa domnievajú, že existujú vážne nezrovnalosti v súlade s rozhodnutím č. MC/2018/11 riadiaceho výboru Úradu Orgánu európskych regulátorov pre elektronické komunikácie (Úrad BEREC), v ktorom sa stanovujú usmernenia Úradu BEREC týkajúce sa oznamovania protispoločenskej činnosti. Príslušné obmedzenia môžu byť založené na článku 25 ods. 1 písm. h) nariadenia;

                           c)

                           zabezpečovaní, že zamestnanci Úradu BEREC môžu dôverne nahlasovať skutočnosti dôverným poradcom v kontexte postupu riešenia obťažovania v súlade s rozhodnutím č. MC/2016/15 riadiaceho výboru Úradu Orgánu európskych regulátorov pre elektronické komunikácie (Úrad BEREC) týkajúcim sa politiky ochrany ľudskej dôstojnosti a predchádzania psychickému obťažovaniu a sexuálnemu obťažovaniu. Príslušné obmedzenia môžu byť založené na článku 25 ods. 1 písm. h) nariadenia;

               2.   Kategórie údajov zahŕňajú identifikačné údaje fyzickej osoby, kontaktné údaje, údaje o pracovnom postavení a úlohách, informácie o správaní v súkromí, v zamestnaní, ako aj o výkone povolania a finančné údaje.

               3.   Každé obmedzenie rešpektuje podstatu základných práv a slobôd a je nevyhnutným a primeraným opatrením v demokratickej spoločnosti.

               4.   Pred uplatnením obmedzení sa v jednotlivých prípadoch vykoná test nevyhnutnosti a primeranosti. Obmedzenia sa vzťahujú výhradne na to, čo je nevyhnutné na dosiahnutie stanovených cieľov, pričom sa zohľadnia riziká pre práva a slobody dotknutých osôb.

               5.   Na účely zodpovednosti Úrad BEREC uchová záznam s opisom dôvodov uplatňovaných obmedzení, konkrétne, ktoré dôvody uvedené v odseku 1 sa uplatňujú, a výsledok testu nevyhnutnosti a primeranosti. Tieto záznamy sú súčasťou registra ad hoc, ktorý sa na základe žiadosti sprístupní EDPS. Správa o uplatňovaní článku 25 nariadenia sa sprístupňuje pravidelne.

            Článok 3
            Riziká pre práva a slobody dotknutých osôb
            Posúdenie rizík pre práva a slobody dotknutých osôb, ktorých osobné údaje môžu podliehať obmedzeniam, ako aj obdobie ich uchovávania, je uvedené v zázname o príslušných spracovateľských činnostiach v súlade s článkom 31 nariadenia a prípadne v príslušnom posúdení vplyvu na ochranu osobných údajov na základe článku 39 nariadenia.

            Článok 4
            Obdobie uchovávania a záruky
            Úrad BEREC zavedie záruky na predchádzanie zneužívaniu údajov, na ktoré sa môžu vzťahovať obmedzenia, alebo nezákonnému prístupu k nim či ich prenosu. Tieto záruky zahŕňajú technické a organizačné opatrenia a sú podľa potreby podrobne opísané v interných rozhodnutiach, postupoch a vo vykonávacích pravidlách Úradu BEREC. Tieto záruky zahŕňajú:

                        a)

                        primerané vymedzenie úloh, zodpovedností a procesných krokov;

                        b)

                        v prípade potreby zabezpečené elektronické prostredie, ktorým sa predchádza nezákonnému alebo náhodnému prístupu k elektronickým údajom či ich prenosu nepovoleným osobám;

                        c)

                        v prípade potreby zabezpečené ukladanie a spracúvanie papierových dokumentov;

                        d)

                        riadne monitorovanie obmedzení a ich pravidelná revízia, ktorá sa vykonáva aspoň raz za šesť mesiacov. Keď sa zmenia základné prvky dotknutého prípadu, musí sa vykonať revízia. Obmedzenia sa zrušia, hneď ako okolnosti odôvodňujúce ich uplatňovanie prestanú platiť.

            Článok 5
            Poskytovanie informácií zodpovednej osobe a vykonanie preskúmania zodpovednou osobou

               1.   Zodpovedná osoba Úradu BEREC sa bez zbytočného odkladu v súlade s týmto rozhodnutím informuje vždy, keď sú obmedzené práva dotknutých osôb, a poskytne sa jej prístup k záznamom a všetkým dokumentom obsahujúcim skutkové a právne prvky.

               2.   Zodpovedná osoba Úradu BEREC môže požiadať o preskúmanie uplatňovania obmedzenia. Úrad BEREC písomne informuje svoju zodpovednú osobu o výsledku požadovaného preskúmania.

               3.   Zapojenie zodpovednej osoby Úradu BEREC do postupu uplatňovania obmedzenia vrátane výmeny informácií sa riadnym spôsobom zdokumentuje.

            Článok 6
            Poskytovanie informácií dotknutým osobám o obmedzeniach ich práv

               1.   Úrad BEREC do oznámení o ochrane údajov uverejnených na svojej webovej stránke zahrnie všeobecné informácie pre dotknuté osoby týkajúce sa potenciálnych obmedzení všetkých práv dotknutých osôb opísaných v článku 2 ods. 1 tohto rozhodnutia. Informácie sa týkajú práv, ktoré môžu byť obmedzené, dôvodov a možného trvania obmedzenia.

               2.   Okrem toho Úrad BEREC bez zbytočného odkladu a písomne informuje jednotlivé dotknuté osoby o súčasných alebo budúcich obmedzeniach ich práv ako je bližšie uvedené v článkoch 7, 8 a 9 tohto rozhodnutia.

            Článok 7
            Právo na informácie, ktoré sa majú poskytnúť dotknutým osobám, a oznamovanie porušení ochrany údajov

               1.   V prípade, že v kontexte činností uvedených v tomto rozhodnutí Úrad BEREC obmedzí, a to úplne alebo čiastočne, práva dotknutých osôb uvedené v článkoch 14 až 16 a článku 35 nariadenia, dotknutým osobám poskytne informácie o hlavných dôvodoch, na ktorých je obmedzenie založené, ako aj o ich práve podať sťažnosť EDPS a dožadovať sa súdneho prostriedku nápravy pred Súdnym dvorom Európskej únie.

               2.   Úrad BEREC môže poskytnutie informácií o dôvodoch uplatňovania obmedzenia, na ktoré sa odkazuje v odseku 1, odložiť, môže od neho upustiť alebo ho môže zamietnuť, ak by sa ním zrušil účinok tohto obmedzenia. Toto posúdenie sa uskutoční na individuálnom základe.

            Článok 8
            Právo dotknutých osôb na prístup, opravu, vymazanie a obmedzenie spracúvania

               1.   V prípade, že v kontexte činností uvedených v tomto rozhodnutí Úrad BEREC obmedzí, a to úplne alebo čiastočne, právo na prístup k osobným údajom, právo na opravu, vymazanie a obmedzenie spracúvania, ako je uvedené v článkoch 17 až 20 nariadenia, dotknutým osobám v odpovedi na ich žiadosť poskytne informácie o hlavných dôvodoch, na ktorých je obmedzenie založené, ako aj o ich práve podať sťažnosť EDPS a dožadovať sa súdneho prostriedku nápravy pred Súdnym dvorom Európskej únie.

               2.   Úrad BEREC môže poskytnutie informácií o dôvodoch uplatnenia obmedzenia, na ktoré sa odkazuje v odseku 1, odložiť, môže od neho upustiť alebo ho môže zamietnuť, ak by sa ním zrušil účinok tohto obmedzenia Toto posúdenie sa uskutoční na individuálnom základe.

            Článok 9
            Dôvernosť elektronických komunikácií

               1.   V mimoriadnych okolnostiach a v súlade s ustanoveniami a zdôvodneniami smernice Európskeho parlamentu a Rady 2002/58/ES (4) môže Úrad BEREC obmedziť právo na dôvernosť elektronických komunikácií, ako sa to uvádza v článku 36 nariadenia. V takomto prípade Úrad BEREC uvedie v špecifických vnútorných pravidlách podrobné informácie o okolnostiach, dôvodoch, príslušných rizikách a súvisiacich zárukách.

               2.   V prípade, že v kontexte činností uvedených v tomto rozhodnutí Úrad BEREC obmedzí právo na dôvernosť elektronických komunikácií, dotknutým osobám v odpovedi na ich žiadosť poskytne informácie o hlavných dôvodoch, na ktorých je obmedzenie založené, ako aj o možnosti podať sťažnosť EDPS alebo dožadovať sa súdneho prostriedku nápravy pred Súdnym dvorom Európskej únie.

               3.   Úrad BEREC môže poskytnutie informácií o dôvodoch uplatňovania obmedzenia, na ktoré sa odkazuje v odsekoch 1 a 2, odložiť, môže od neho upustiť alebo ho môže zamietnuť, ak by sa ním zrušil účinok tohto obmedzenia. Toto posúdenie sa uskutoční na individuálnom základe.

            Článok 10
            Nadobudnutie účinnosti
            Toto rozhodnutie nadobúda účinnosť dňom jeho uverejnenia v Úradnom vestníku Európskej únie.

            V Rige 10. septembra 2019

                  Za Agentúru na podporu orgánu BEREC

               Jeremy GODFREY

                  predseda riadiacej rady

            (1)  Ú. v. EÚ L 321, 17.12.2018, s. 1.

            (2)  Ú. v. EÚ L 295, 21.11.2018, s. 39.

            (3)  Nariadenie Rady (EHS, Euratom, ESUO) č. 259/68 z 29. februára 1968, ktorým sa ustanovuje Služobný poriadok úradníkov a Podmienky zamestnávania ostatných zamestnancov Európskych spoločenstiev a ktorým sa stanovujú osobitné opatrenia dočasne uplatniteľné na úradníkov Komisie (Ú. v. ES L 56, 4.3.1968, s. 1).

            (4)  Smernica Európskeho parlamentu a Rady 2002/58/ES z 12. júla 2002, týkajúca sa spracovávania osobných údajov a ochrany súkromia v sektore elektronických komunikácií (smernica o súkromí a elektronických komunikáciách) (Ú. v. ES L 201, 31.7.2002, s. 37).


title: Rozhodnutie Komisie z 25. marca 2020, ktorým sa deleguje riadenie príjmov inovačného fondu na Európsku investičnú banku 2020/C 133/05

text:
                  24.4.2020

                  SK

                  Úradný vestník Európskej únie

                  C 133/6

         ROZHODNUTIE KOMISIE
         z 25. marca 2020,
         ktorým sa deleguje riadenie príjmov inovačného fondu na Európsku investičnú banku
         (2020/C 133/05)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na smernicu Európskeho parlamentu a Rady 2003/87/ES z 13. októbra 2003 o vytvorení systému obchodovania s emisnými kvótami skleníkových plynov v Únii, a ktorou sa mení a dopĺňa smernica Rady 96/61/ES (1), a najmä na jej článok 10a ods. 8 štvrtý pododsek,
         so zreteľom na delegované nariadenie Komisie (EÚ) 2019/856 z 26. februára 2019, ktorým sa dopĺňa smernica Európskeho parlamentu a Rady 2003/87/ES, pokiaľ ide o prevádzkovanie inovačného fondu (2), a najmä na jeho článok 20 ods. 3,
         so zreteľom na nariadenie Európskeho parlamentu a Rady (EÚ, Euratom) 2018/1046 z 18. júla 2018 o rozpočtových pravidlách, ktoré sa vzťahujú na všeobecný rozpočet Únie, o zmene nariadení (EÚ) č. 1296/2013, (EÚ) č. 1301/2013, (EÚ) č. 1303/2013, (EÚ) č. 1304/2013, (EÚ) č. 1309/2013, (EÚ) č. 1316/2013, (EÚ) č. 223/2014, (EÚ) č. 283/2014 a rozhodnutia č. 541/2014/EÚ a o zrušení nariadenia (EÚ, Euratom) č. 966/2012 (3), a najmä na jeho článok 62 ods. 1 písm. c) bod iii),
         keďže:

                     (1)

                     Inovačný fond zriadený článkom 10a ods. 8 smernice 2003/87/ES je nástupcom programu NER300. Podrobné pravidlá prevádzky inovačného fondu boli stanovené v delegovanom nariadení (EÚ) 2019/856.

                     (2)

                     Inovačný fond má byť okrem iného financovaný z príjmov zo 450 miliónov kvót speňažených prostredníctvom spoločnej aukčnej platformy v súlade s nariadením Komisie (EÚ) č. 1031/2010 (4). Kvóty sa majú predať formou aukcie postupne v priebehu nasledujúcich rokov. Inovačný fond má takisto získať časť nevyužitých aktív z programu NER300, ktoré sa naň prevedú.

                     (3)

                     V článku 19 ods. 3 nariadenia (EÚ) 2019/856 sa uvádza, že príjmy inovačného fondu sú vonkajšími pripísanými príjmami v zmysle článku 21 nariadenia (EÚ, Euratom) 2018/1046 (ďalej len „nariadenie o rozpočtových pravidlách“). Tieto príjmy sa poskytujú prostredníctvom rozpočtu Únie.

                     (4)

                     V článku 3 písm. c) v spojení s odôvodnením 13 delegovaného nariadenia (EÚ) 2019/856 sa uvádza, že príjmy inovačného fondu vrátane príjmov z kvót by sa mali riadiť v súlade s cieľmi smernice 2003/87/ES.

                     (5)

                     V odôvodnení 16 delegovaného nariadenia (EÚ) 2019/856 sa stanovuje, že inovačný fond by sa mal vykonávať v súlade so zásadami riadneho finančného hospodárenia stanovenými v nariadení o rozpočtových pravidlách.

                     (6)

                     V súlade s článkom 24 ods. 1 nariadenia (EÚ) č. 1031/2010 (5) je Európska investičná banka (EIB) aukcionárom v prípade kvót, ktoré majú byť vydražené od roku 2021 pre inovačný fond, ako aj pre modernizačný fond, ktorý bol takisto zriadený smernicou 2003/87/ES.

                     (7)

                     EIB riadi príjmy programu NER300. Nevyužité finančné prostriedky z programu NER300, ktorý v súčasnosti spravuje EIB, sa majú sčasti previesť do inovačného fondu. Je žiaduce zabezpečiť kontinuitu investičného procesu a umožniť optimálny prevod aktív. Okrem toho EIB pri vykonávaní programu NER300 získala cenné skúsenosti s implementáciou stratégie správy aktív, v rámci ktorej sa zohľadňujú súvisiace peňažné toky.

                     (8)

                     EIB je poverená riadením príjmov modernizačného fondu. Je pravdepodobné, že správa aktív inovačného fondu aj modernizačného fondu tým istým správcom prinesie synergické účinky a úspory z rozsahu.

                     (9)

                     Komisia má preto v úmysle delegovať úlohy súvisiace s riadením príjmov inovačného fondu na EIB. Podľa článku 20 ods. 3 delegovaného nariadenia (EÚ) 2019/856 sa v takomto prípade musí uzatvoriť dohoda medzi Komisiou a EIB, ktorou sa stanovia konkrétne podmienky, podľa ktorých má EIB plniť uvedené úlohy, v súlade so zásadami správneho finančného riadenia stanovenými v nariadení o rozpočtových pravidlách.

                     (10)

                     Táto dohoda by mala zahŕňať najmä osobitné ustanovenia, pokiaľ ide o: i) podrobné pravidlá týkajúce sa postupu speňaženia v súlade s nariadením (EÚ) č. 1031/2010, ii) podrobné pravidlá týkajúce sa prevodov finančných prostriedkov, ktoré umožnia Komisii včasnú implementáciu inovačného fondu, iii) výpočet poplatkov za správu aktív, iv) frekvenciu, obsah a formu podávania správ, v) účtovné požiadavky, vi) investičnú stratégiu, ktorá sa vzťahuje na riadenie príjmov inovačného fondu,

               ROZHODLA TAKTO:

            Článok 1
            Delegovanie riadenia príjmov inovačného fondu na Európsku investičnú banku

               1.   Riadenie príjmov inovačného fondu je delegované na Európsku investičnú banku (EIB), s výhradou uzavretia dohody o príspevku uvedenej v článku 2.

               2.   EIB je poverená riadením týchto príjmov inovačného fondu:

                           a)

                           príjmov z kvót speňažených prostredníctvom spoločnej aukčnej platformy v súlade s nariadením (EÚ) č. 1031/2010;

                           b)

                           všetkých aktív, ktoré pochádzajú z prevodu do inovačného fondu, vrátane nevyplatených príjmov z druhej výzvy programu NER300.

            Článok 2
            Dohoda o príspevku

               1.   Komisia a EIB uzavrú dohodu o príspevku, v ktorej sa stanovia konkrétne podmienky, podľa ktorých bude EIB plniť svoje úlohy v súvislosti s riadením príjmov inovačného fondu a speňažovaním kvót.

               2.   V dohode o príspevku sa zohľadní potreba, aby Komisia a EIB plne spolupracovali na transparentnom základe. Stanovia sa v nej podrobné pravidlá na zaistenie súladu so zásadami správneho finančného riadenia stanovenými v nariadení o rozpočtových pravidlách. Tieto pravidlá tiež musia byť v súlade s platnými administratívnymi dohodami, najmä s finančnou a administratívnou rámcovou dohodou medzi Európskou úniou a Európskou investičnou bankou a s trojstrannou dohodou medzi Európskou komisiou, Európskym dvorom audítorov a Európskou investičnou bankou.

               3.   V dohode o príspevku sa stanoví najmä toto:

                           a)

                           podrobné pravidlá týkajúce sa postupu speňaženia v súlade s nariadením (EÚ) č. 1031/2010;

                           b)

                           podrobné pravidlá týkajúce sa prevodov finančných prostriedkov medzi EIB a Komisiou, ktoré Komisii umožnia bezodkladne čerpať príjmy inovačného fondu v reakcii na potreby financovania projektu;

                           c)

                           odmena založená na nákladoch prislúchajúca EIB za speňažovanie kvót a riadenie príjmov inovačného fondu a súvisiace úlohy. Táto odmena založená na nákladoch sa stanovuje na základe písomných dôkazov o poskytnutých službách;

                           d)

                           podávanie mesačných správ zo strany EIB Komisii vo formáte stanovenom Komisiou. To Komisii umožní splniť všetky požiadavky na účely jej vlastného monitorovania a podávania správ podľa článku 23 delegovaného nariadenia (EÚ) 2019/856;

                           e)

                           investičná stratégia pre príjmy z aktív inovačného fondu. Pritom platí najmä toto: i) cieľom investičnej stratégie je zaistiť primeraný výnos spolu s ochranou hodnoty príjmov a vytvoriť podmienky na to, aby EIB bola schopná v plnej miere a bezodkladne uspokojiť všetky požadované záporné peňažné toky počas investičného horizontu fondu; ii) EIB navrhne investičnú stratégiu, ktorú schváli Komisia, na základe kladného odporúčania účtovníka Komisie. Investičná stratégia sa stanoví pred začatím prevádzky inovačného fondu; iii) investičná stratégia sa skoncipuje z hľadiska navrhovaného rozdelenia aktív do jednotlivých tried oprávnených investícií a návrhu referenčnej hodnoty. Táto referenčná hodnota sa určí v súlade s osvedčenými postupmi v odvetví, pričom sa zohľadní investičný horizont, spektrum oprávnených investícií, ciele a tolerancia inovačného fondu voči riziku; iv) Komisia s cieľom uľahčiť stanovenie investičnej stratégie poskytne odhadovaný harmonogram potrieb financovania vyplývajúcich z projektov, ktoré sa majú financovať z inovačného fondu; v) EIB preskúma investičnú stratégiu aspoň raz ročne alebo vždy, keď si to vyžiadajú zmeny v profile peňažných tokov; vi) EIB predkladá investičnú stratégiu a informácie o výkonnosti portfólia Komisii raz ročne a na požiadanie;

                           f)

                           podrobné pravidlá, podľa ktorých EIB poskytne Komisii auditované finančné výkazy inovačného fondu za každý rozpočtový rok podľa článku 23 ods. 7 delegované nariadenie (EÚ) 2019/856;

                           g)

                           podrobné pravidlá, podľa ktorých EIB spolupracuje s Dvorom audítorov Európskej únie, Európskym úradom pre boj proti podvodom a Európskou prokuratúrou v súlade s právom Únie.

               4.   Dohoda nadobudne platnosť po jej podpísaní Komisiou aj EIB.

            V Bruseli 25. marca 2020

                  Za Komisiu

               Johannes HAHN

                  člen Komisie

            (1)  Ú. v. EÚ L 275, 25.10.2003, s. 32.

            (2)  Ú. v. EÚ L 140, 28.5.2019, s. 6.

            (3)  Ú. v. EÚ L 193, 30.7.2018, s. 1.

            (4)  Nariadenie Komisie (EÚ) č. 1031/2010 z 12. novembra 2010 o harmonograme, správe a iných aspektoch obchodovania s emisnými kvótami skleníkových plynov formou aukcie podľa smernice Európskeho parlamentu a Rady 2003/87/ES o vytvorení systému obchodovania s emisnými kvótami skleníkových plynov v Únii (Ú. v. EÚ L 302, 18.11.2010, s. 1).

            (5)  Delegované nariadenie Komisie (EÚ) 2019/1868 z 28. augusta 2019, ktorým sa mení nariadenie (EÚ) č. 1031/2010 s cieľom zosúladiť obchodovanie s kvótami formou aukcie s pravidlami EU ETS na obdobie rokov 2021 až 2030 a s klasifikáciou kvót ako finančných nástrojov podľa smernice Európskeho parlamentu a Rady 2014/65/EÚ (Ú. v. EÚ L 289, 8.11.2019, s. 9).


title: Rozhodnutie Rady z 26. júna 2020, ktorým sa vymenúva sedem členov správnej rady Európskeho úradu pre bezpečnosť potravín 2020/C 218 I/01

text:
                  2.7.2020

                  SK

                  Úradný vestník Európskej únie

                  CI 218/1

         ROZHODNUTIE RADY
         z 26. júna 2020,
         ktorým sa vymenúva sedem členov správnej rady Európskeho úradu pre bezpečnosť potravín
         (2020/C 218 I/01)
         RADA EURÓPSKEJ ÚNIE,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 178/2002 z 28. januára 2002, ktorým sa ustanovujú všeobecné zásady a požiadavky potravinového práva, zriaďuje Európsky úrad pre bezpečnosť potravín a stanovujú postupy v záležitostiach bezpečnosti potravín (1), a najmä na jeho článok 25 ods. 1,
         so zreteľom na zoznam kandidátov, ktorý Rade predložila Európska komisia listom z 3. februára 2020,
         so zreteľom na stanoviská Európskeho parlamentu uvedené v liste zo 14. mája 2020,
         keďže:

                     (1)

                     Je mimoriadne dôležité zabezpečiť nezávislosť, vysokú vedeckú kvalitu, transparentnosť a efektívnosť Európskeho úradu pre bezpečnosť potravín. Takisto je nevyhnutné zabezpečiť spoluprácu tohto úradu s členskými štátmi.

                     (2)

                     Funkčné obdobie siedmich členov správnej rady Európskeho úradu pre bezpečnosť potravín sa končí 30. júna 2020.

                     (3)

                     Preskúmal sa zoznam, ktorý predložila Komisia, s cieľom vymenovať sedem nových členov správnej rady Európskeho úradu pre bezpečnosť potravín na základe dokumentácie, ktorú poskytla Komisia, a na základe stanovísk Európskeho parlamentu. Cieľom je zabezpečiť čo najvyššiu kompetentnosť, široký rozsah príslušných odborných schopností, napríklad v oblasti riadenia a verejnej správy, a čo najširšie geografické zastúpenie v rámci Únie.

                     (4)

                     Podľa článku 25 ods. 1 nariadenia (ES) č. 178/2002 sa vyžaduje, aby štyria členovia správnej rady Európskeho úradu pre bezpečnosť potravín pochádzali z organizácií zastupujúcich spotrebiteľské a iné záujmy v potravinovom reťazci. Funkčné obdobie jedného člena správnej rady pochádzajúceho z uvedeného prostredia sa končí 30. júna 2020. Tohto člena by preto mal nahradiť člen, ktorý pochádza z organizácií zastupujúcich spotrebiteľské alebo iné záujmy v potravinovom reťazci.

                     (5)

                     V článku 25 ods. 2 nariadenia (ES) č. 178/2002 sa uvádza, že funkčné obdobie členov má byť štvorročné a môže sa raz obnoviť. Jeden z kandidátov, ktorý nepochádza z organizácií zastupujúcich spotrebiteľské záujmy alebo iné záujmy v potravinovom reťazci, už bol vymenovaný za člena správnej rady na základe rozhodnutí Rady z 20. apríla 2015 a 16. júna 2016 (2). Najprv zastával funkciu jeden rok a dva mesiace počas zvyšku funkčného obdobia člena, ktorý odstúpil, a následne bol vymenovaný na celé štvorročné funkčné obdobie. Tento člen by sa preto mal vymenovať len na dva roky a desať mesiacov, aby celková dĺžka jeho funkčného obdobia nepresiahla osem rokov,

               PRIJALA TOTO ROZHODNUTIE:

            Článok 1
            Za nových členov správnej rady Európskeho úradu pre bezpečnosť potravín na obdobie od 1. júla 2020 do 30. júna 2024 sa týmto vymenúvajú:

                        —

                        pán Aivars BĒRZIŅŠ

                        —

                        pán Georgi Kirilov GEORGIEV

                        —

                        pán Ulrich HERZOG

                        —

                        pán Didier HOUSSIN

                        —

                        pani Eleni IOANNOU-KAKOURI (3)*

                        —

                        pán Giuseppe RUOCCO.

            Článok 2
            Za člena správnej rady Európskeho úradu pre bezpečnosť potravín na obdobie od 1. júla 2020 do 30. apríla 2023 sa týmto vymenúva:

                        —

                        pán Michael WINTER.

            Článok 3
            Toto rozhodnutie nadobúda účinnosť dňom jeho prijatia.

            V Bruseli 26. júna 2020

                  Za Radu

                  predsedníčka

               A. METELKO-ZGOMBIĆ

            (1)  Ú. v. ES L 31, 1.2.2002, s. 1.

            (2)  Rozhodnutie Rady z 20. apríla 2015, ktorým sa vymenúva člen správnej rady Európskeho úradu pre bezpečnosť potravín (Ú. v. EÚ C 142, 29.4.2015, s. 1) a rozhodnutie Rady zo 16. júna 2016, ktorým sa vymenúva sedem členov správnej rady Európskeho úradu pre bezpečnosť potravín (Ú. v. EÚ C 223, 21.6.2016, s. 7).

            (3)  Pochádza z organizácií zastupujúcich spotrebiteľské záujmy.


Rozhodnutie Komisie z 28/05/2020 ktorým sa koncentrácia vyhlasuje za zlučiteľnú so spoločným trhom (Vec COMP/M.9447 - HITACHI / ABB (POWER GRID DIVISION)) podľa nariadenia Rady (ES) č. 139/2004 (Iba anglické znenie je autentické)


Rozhodnutie Komisie z 06/07/2020 ktorým sa koncentrácia vyhlasuje za zlučiteľnú so spoločným trhom (Vec COMP/M.9874 - TOKYO CENTURY CORPORATION / NIPPON TELEGRAPH AND TELEPHONE CORPORATION / JV) podľa nariadenia Rady (ES) č. 139/2004 (Iba anglické znenie je autentické)


Rozhodnutie Komisie z 10/07/2020 ktorým sa koncentrácia vyhlasuje za zlučiteľnú so spoločným trhom (Vec COMP/M.9868 - RAYTHEON TECHNOLOGIES CORPORATION / SAUDI ARABIAN OIL COMPANY / MIDDLE EAST CYBER SERVICES JV) podľa nariadenia Rady (ES) č. 139/2004 (Iba anglické znenie je autentické)


Rozhodnutie Komisie z 06/04/2020 ktorým sa koncentrácia vyhlasuje za zlučiteľnú so spoločným trhom (Vec COMP/M.9439 - WARNER BROS / UNIVERSAL / HOME ENTERTAINMENT / JV) podľa nariadenia Rady (ES) č. 139/2004 (Iba anglické znenie je autentické)